CUVINTELE  LUI  ISUS  DIN  NAZARET

Prefaţă

Această carte este materializarea unei conversaţii care a avut loc la mijlocul anilor 1980 în Londra, pe treptele casei unui prieten care-şi manifesta intensele căutări în direcţia unei iluminări şi înnoiri spirituale. Era intr-o criză acută, după ce parcursese atâta drum iar întrebările sale au rămas fără răspuns. Aproape incidental, l-am întrebat de ce nu a inclus şi învăţăturile lui Cristos în demersurile sale. A fost surprins de sugestia mea. Mi-a spus că a răsfoit Noul Testament cu câteva ocazii, dar că niciodată nu s-a concentrat asupra cuvintelor lui Isus.

La căderea nopţii ne-am despărţit, dar fiecare dintre noi a început să călătorească în aceeaşi direcţie; el pentru a dezvălui cuvintele lui Isus pentru prima oară după o vreme îndelungată, în vreme ce eu m-am întors la ele cu o pasiune înviată pentru studiu. Concentrându-mi căutările, acestea au început să mă facă conştient de cât de puţin ştiam şi chiar şi acolo unde mă consideram educat, m-am descoperit superficial vis-a-vis de conţinutul mesajului lui Cristos, atât pe mine, cât şi convenţiile religioase contemporane. Cu cât citeam mai mult, cu atât mai ciudate îmi păreau atâtea activităţi şi programe desfăşurate în numele Lui.

Pentru că mesajul celui care s-a numit pe sine însuşi Mesia este nul dacă nu este confruntat, privit faţă în faţă. A cere un răspuns din partea celor care au cuvintele Sale este o chemare revoluţionară într-o lume asaltată de lăcomie, ură faţă de sine şi lepădare. A spune că în cuvintele lui Cristos se află esenţa fundamentală a schimbării este o garanţie a siguranţei. În vreme ce este atâta mângâiere şi ajutor în marea majoritate a ideilor lui Cristos, există, în acelaşi timp, o chemare radicală care ne refuză un răspuns rece, apatic.

El a adus un mesaj care nu a prezentat un Dumnezeu răzbunător care va distruge pe cei imorali, ci un Dumnezeu care iubeşte, care dăruieşte milă şi iertare. El a deschis tuturor calea spre o împărăţie disponibilă bărbaţilor sau femeilor, iudeului sau grecului, sclavului ori celui liber, atâta timp cât aceştia sunt gata să devină „copilaşi”; El le-a deschis inimile să-i recunoască prezenţa în mijlocul lor. Referitor la faptul că viziunea Lui asupra lumii ar putea reflecta tradiţia iudaică a vremii Sale, suntem obligaţi să recunoaştem că mesajul nu are precedent – spre exemplu învăţătura Sa privitoare la femei, rugăciune şi unitatea cu Dumnezeu. Din învăţăturile Sale radiază un concept radical al preocupării pentru latura etică a devenirii omului, pentru sanctitatea vieţii, extinsă până la înţelegerea şi interiorizarea lucrurilor, dincolo de raţionalitatea legilor religioase; este o chemare universală care comunică totul şi include totul. Şi aceste învăţături ale Sale sunt acum gata să intre în vocabularul inimilor şi minţilor noastre. Douăzeci de secole mai târziu, ele au aceeaşi putere să tulbure, să provoace şi să vindece. Instituţiile şi personalităţile se ridică, influenţează şi apoi cad, însă cuvintele Lui rămân precum „luceafărul care răsare în inimile noastre”. Desigur, prin modalităţi nenumărate şi neaşteptate, unele subtile, altele mai evidente, căutarea mea de a înţelege şi ilumina cuvintele lui Isus mi-a influenţat ireversibil drumul în viaţă. 

În procesul asamblării acestui text şi-au adus aportul un mare număr de persoane. Vreau să menţionez munca importantă a lui William Barclay de la Universitatea din Glasgow, Kenneth Scott Lawrence de la Universitatea din Yale, Willard şi Verna Cantelon, care m-au încurajat practic şi spiritual, şi desigur inspiratei traduceri a Noului Legământ al lui Dumnezeu cu Omul (Universitatea Oxford).

Sper că această carte te va încuraja în căutările tale spirituale, şi te va conduce la sursa Duhului, şi la Lumina care străluceşte într-o lume întunecată. Romancierul şi eseistul Sholom Ash scria: „Ceilalţi învăţători au câte ceva de bază pentru culturile arabă, orientală, occidentală, dar fiecare cuvânt al lui Isus are ceva pentru noi toţi. El a devenit lumina lumii.”
Lee Cantelon

„Eu v-am botezat cu apă; dar vine Unul mai puternic decât mine, ale cărui încălţăminte nu sunt vrednic să le dezleg. El vă va boteza cu Duhul Sfânt şi cu foc.”

Ioan Botezătorul

„Este un singur Dumnezeu, şi o singură legătură între noi şi Dumnezeu: omul Isus Cristos, care şi-a dat viaţa pentru a ne câştiga libertatea.”

Sfântul Pavel

„Duhul Domnului este peste mine, pentru că m-a uns să proclam vestea bună săracilor; m-a trimis să vindec pe cei cu inima zdrobită, să declar eliberarea celor captivi, să redau vederea orbilor şi să mângâi pe cei ce sunt răniţi; să anunţ că ziua în care Domnul eliberează a venit.”

Profeţia lui Isaia, capitolul 61, versetele 1-2

Partea Întâi

CINE ZICEŢI VOI CĂ SÎNT

PROBLEMA RELIGIEI

Luaţi seama, păziţi-vă de a vă trăi viaţa hrănindu-vă cu „mâncare” religioasă.

Probabil nu-ţi mai sînt familiare cele cinci pâini din care s-au hrănit cinci mii de oameni, şi cele douăsprezece coşuri rămase, sau cele şapte pâini care au hrănit cele patru mii de oameni, şi încă au mai şi rămas. Dar nu-ţi vorbesc despre mâncarea de pe pământ. Nu, Eu am venit să te avertizez împotriva hranei constituită din ideile şi învăţăturile false ale celor care vând religia pe piaţă. 

Degeaba mi se închină astfel de oameni, învăţându-i pe alţii doctrine care sînt invenţiile oamenilor. Sînt atât de ocupaţi cu propriile lor superstiţii, încât au uitat poruncile lui Dumnezeu. 

Păziţi-vă de falşii învăţători care stau în faţa voastră purtând chipuri de oi. În spatele acestora se ascund lupi fioroşi. Ei îl urmează pe adevăratul lor tată, diavolul, şi fac ceea ce doreşte el. El a fost un ucigaş de la bun început, şi nu a spus niciodată adevărul, pentru că adevărul nu este în el. El vorbeşte conform caracterului său, întrucât este un mincinos, şi tatăl minciunii.

Acestora, care pretind a fi cei desemnaţi să vă judece, le spun: Veţi fi judecaţi, liderilor religioşi falşi, învăţătorilor, ipocriţilor! Voi limitaţi accesul pe porţile Împărăţiei cerurilor, stânjenind calea celor care vor cu adevărat să intre. Şi nici voi înşivă nu intraţi; şi voi baricadaţi calea celor tânjesc să intre. Voi furaţi din ceea ce este al văduvelor şi al orfanilor; şi apoi, pentru a dovedi bunele voastre intenţii, faceţi rugăciuni lungi şi pioase. Voi veţi moşteni o mare condamnare.

Călătoriţi de-a lungul ţării şi pe mare pentru a câştiga adepţi; şi atunci când câştigaţi o persoană,  o faceţi mai degrabă copilul diavolului. 

Voi predicaţi: „Templul nu are importanţă. Ceea ce este important e bogăţia templului!” Care este mai de valoare: aurul din vistierie, sau templul care sfinţeşte aurul?

Voi spuneţi: „Altarul nu are nici o importanţă; ci preţuieşte mai mult darul care este adus pe altar.” Sunteţi atât orbi, cât şi naivi. Care este mai mare: darul pe altar, sau altarul care sfinţeşte darul?”

Oricine cinsteşte altarul, îl cinsteşte împreună cu toate lucrurile care se află deasupra lui. Şi oricine sfinţeşte templul, Îl sfinţeşte şi pe acela care locuieşte în interiorul zidurilor sale. Şi cei care onorează cerul, onorează tronul lui Dumnezeu, şi pe acela care şede pe el. 

Voi faceţi până  şi ceremonii în care diferite feluri de ierburi îşi au rol de seamă. Dar în acelaşi timp uitaţi lucrurile care întăresc mult mai mult: judecata, mila şi credinţa; acestea ar trebui să vă preocupe.

Viziunea voastră este atât de limitată, nu merge mai departe de cinci centimetri în faţa voastră. Scoateţi musculiţa din vin, însă sunteţi în stare înghiţiţi o cămilă. Apoi, curăţiţi exteriorul paharelor şi al vaselor voastre, în vreme ce interiorul rămâne îngreunat de murdărie. Cât de orbi puteţi să fiţi! Îngrijiţi-vă mai întâi de dezordinea dinăuntru; apoi şi exteriorul va fi curat. 

Voi, falşilor învăţători! În ipocrizia voastră nu sunteţi mai buni decât mormintele văruite în alb, care apar frumoase pe dinafară, dar în interiorul lor sînt pline de moarte şi de oasele oamenilor morţi. Îi puteţi impresiona pe oameni cu pretinsa voastră bunătate, dar pe dinăuntru sunteţi plini de ipocrizie şi păcat. Cum puteţi crede, când trăiţi pentru ca semenii să vă laude, şi nu căutaţi lauda care vine doar de la Dumnezeu?

Voi zidiţi statui profeţilor, puneţi flori la mormintele celor drepţi şi spuneţi: „Dacă am fi trăit în zilele strămoşilor noştri, n-am fi îngăduit ca sângele lor sfânt să fie vărsat.”

Martori ai propriei voastre nestatornicii! Sunteţi copii ai celor care i-au ucis pe profeţi, şi acum îi întreceţi în fapte pe strămoşii voştri. 

Şerpilor, generaţie de vipere, cum puteţi scăpa de condamnarea iadului? Iată, vă voi trimite profeţi, înţelepţi şi învăţători: şi pe unii dintre ei voi îi veţi ucide şi îi veţi crucifica; pe unii dintre ei îi veţi bate şi îi veţi persecuta din oraş în oraş.

Atâta ipocrizie! Isaia avea dreptate când a profeţit despre voi, zicând: „Poporul acesta se apropie de mine cu gura şi mă cinsteşte cu buzele; însă inimile lor sînt departe de mine.”

Vă îndreptăţiţi în faţa congregaţiilor voastre (a enoriaşilor voştri); dar Dumnezeu vă cunoaşte inimile: căci ceea ce este socotit înalt de către oameni, îi repugnă lui Dumnezeu.

Luaţi aminte: vor veni mulţi de la est şi de la vest, şi vor şedea la masă cu Avram, Isaac şi Iacov, în Împărăţia cerurilor. Dar cei care ar fi trebuit să intre în Împărăţie vor fi aruncaţi afară. Dacă sfinţenia voastră nu va întrece pseudo-sfinţenia aşa-numitor oameni religioşi, voi niciodată nu veţi intra în Împărăţia cerurilor.

LUMINA CARE A LUMINAT LUMEA

Eu am venit ca să fiu o lumină pentru lume, astfel încât oricine crede în mine să nu rămână în întuneric. Eu sînt lumina care a luminat lumea; cei care mă vor urma, nu vor umbla niciodată în întuneric, ci îşi vor trăi vieţile în lumină.1
Aici se afla dovada supremă: că o astfel de lumină strălucitoare a venit în această lume întunecată. Şi totuşi, locuitorii acestui pământ iubesc întunericul mai mult decât lumina, pentru că acţiunile lor sunt orbite de egoism şi lăcomie. Astfel, cei care îşi dăruiesc vieţile celui rău urăsc lumina adevărului, temându-se că acţiunile lor vor fi scoase la iveală şi condamnate; în timp ce aceia care iubesc adevărul păşesc liber în lumină, ca acţiunile lor să fie văzute, întrucât faptele lor îl mulţumesc pe Dumnezeu.2
Cândva, aţi fost în deşert pentru a-l vedea pe profetul Ioan Botezătorul. El v-a adus mărturie despre adevăr. El a fost o lumină arzătoare: şi voi aţi vrut, cel puţin pentru o vreme, să vă bucuraţi de lumina lui. Dar eu am o mărturie mai măreaţă decât aceea a lui Ioan; munca pe care mi-a dat-o Tatăl s-o termin, şi pe care o fac, dovedeşte că el este acela care m-a trimis.

Dacă eu nu fac lucrările Tatălui meu, atunci voi sunteţi liberi să nu mă credeţi. Dar, dacă eu fac lucrările lui, chiar şi dacă nu mă credeţi pe mine, credeţi în lucrările pe care le fac; pentru ca astfel să cunoaşteţi şi să credeţi că Tatăl este în mine şi eu sunt în El. Eu trebuie să fac lucrarea celui care m-a trimis atâta vreme cât este încă lumină: pentru că noaptea se apropie cu repeziciune şi atunci nimeni nu va mai putea lucra.3
Lumina trupului este ochiul: dacă ochiul tău este sănătos, întreaga ta viaţă va fi umplută cu lumină, dar dacă ochiul tău urmăreşte răul, întreaga ta viaţă va fi infectată cu întuneric; şi dacă întunericul este acela care-ţi ghidează viaţa, cât de îngrozitor trebuie să fie întunericul acela!4
Nu sunt oare douăsprezece ore de lumină în zi? Dacă umbli ziua, nu te împiedici, datorită luminii naturale din jurul tău. Dar dacă umbli noaptea vei cădea, pentru că nu există lumină care să te îndrume. Credeţi în lumină, pentru ca să puteţi deveni „copii ai luminii”. Umblaţi atâta vreme cât aveţi lumina, pentru că noaptea se apropie cu repeziciune. Cei care umblă în întuneric sunt pierduţi. Dacă un orb îndrumă pe alt orb, atunci vor cădea amîndoi.5
Când aprindeţi o lumânare, n-o acoperiţi cu un vas, şi nici n-o puneţi sub pat; ci o aşezaţi într-un sfeşnic, astfel ca oaspeţii care intră în casă să vadă în lumină. Şi nici nu aprindeţi o lumânare pentru a o plasa sub un coş, ci o puneţi într-u sfeşnic pentru ca ea să împrăştie din lumina ei tuturor celor care sunt în casă. Încă nu vă daţi seama că voi sunteţi lumina lumii? Voi sunteţi precum un oraş aşezat pe un deal şi care nu poate trece neobservat. Lăsaţi ca lumina voastră să strălucească cu putere în faţa tuturor oamenilor, ca ei să vadă faptele voastre bune şi să-l glorifice pe Tatăl vostru care este în ceruri. Pentru că ceea ce faceţi în secret va fi descoperit, şi ceea ce pare a fi ascuns, va fi împrăştiat în lung şi-n lat într-o zi. Ceea ce vă spun acum în particular, va fi proclamat public, şi ceea ce auziţi murmurat de Duhul Sfânt, va fi  strigat de pe acoperişurile caselor.6
REVELAŢIA

A sosit vremea ca Fiul Omului să fie descoperit şi glorificat.1
Eu nu am venit urmărindu-mi gloria personală; dar este Unul care caută să mă înalţe, şi el îi judecă pe aceia care mă resping pe mine.2
Este scris în legile voastre pământeşti că mărturiile a doi martori, care concordă, sunt adevărate. Tot astfel, eu aduc mărturie în ceea ce mă priveşte, şi tatăl care m-a trimis, de asemenea aduce mărturie pentru mine. Eu ştiu că mărturia pe care a dat-o despre mine este adevărată. Din cauza asta, eu nu cer aprobarea nici unei autorităţi pămînteşti.3
Cel care vorbeşte de la sine, face astfel pentru a-şi câştiga prestigiu propriu. Dar cel care lucrează pentru gloria şi slava Celui care l-a trimis este adevărat, şi nu este nimic fals în el.4
Eu nu am venit la voi în interesul meu, ci am fost trimis de Acela care este adevărul. Nu m-am coborât din ceruri pentru a face voia mea, ci voia Tatălui care m-a trimis. M-am născut şi am venit în lumea asta cu un scop: ca să fiu o mărturie vie a adevărului. Cei care iubesc adevărul mă vor urma pe mine.5
Eu şi Tatăl meu suntem una. În numele lui am venit eu la voi, pentru ca voi să aveţi viaţa, şi s-o aveţi din abundenţă.6
Îmi este dată toată autoritatea, atât în cer, cât şi pe pământ. Eu vă dau viaţa veşnică, cheile împărăţiei cerurilor, şi putere peste toate puterile duşmanului. Aşa că nu lăsaţi ca inimile voastre să fie tulburate sau să se teamă; vă dau pacea mea, o pace care o întrece cu mult pe aceea pe care o poate da lumea. Veţi cunoaşte adevărul şi adevărul vă va elibera; şi daca Fiul lui Dumnezeu vă face liberi, veţi fi cu adevărat liberi. Vă spun lucrurile astea pentru ca să aveţi credinţă şi să credeţi, şi să fiţi transformaţi.7
Aceasta este voia lui Dumnezeu care m-a trimis: ca oricine care priveşte la Fiul şi crede în el să primească viaţa veşnică; şi dacă credeţi în mine, eu vă voi învia în ziua de pe urmă. Credeţi în Fiul lui Dumnezeu? El este acela care vă vorbeşte acum.8
CUVÎNTUL VIU

Tatăl care m-a trimis m-a învăţat ce să vă vorbesc. Ştiu că vorbele lui conduc la viaţă veşnică; aşa că orice îmi spune el să spun, eu vă spun.1
Aceste cuvinte pe care le vorbesc nu îmi aparţin, ci vin de la Tatăl care m-a trimis. Cei care aud cuvintele pe care le spun eu, şi cred în acela care m-a trimis pe mine, vor avea viaţa veşnică; ei nu vor fi condamnaţi, ci vor trece din moarte la viaţă.2
Ascultaţi: vine ceasul, şi deja a şi venit, când morţii vor auzi vocea Fiului lui Dumnezeu, şi oricine aude vocea lui va trăi.3
Voi căutaţi în vechile scrieri profetice, pentru că tânjiţi să găsiţi viaţa veşnică. Şi toate acestea vorbesc despre mine; totuşi, voi ezitaţi să veniţi la mine pentru a găsi viaţa pe care o căutaţi.4
Deşi nu arătîndu-vi-se personal, sau nu vorbindu-vă în auzul urechilor voastre, Tatăl mărturiseşte despre mine. Dar refuzând să mă credeţi pe mine, cel trimis de Tatăl meu, voi vă închideţi urechile neascultînd tocmai vocea lui Dumnezeu.5
Cum se face că unii dintre voi spun, cu privire la acela pe care Tatăl l-a pus deoparte şi pe care l-a trimis în lume, că „aduce o blasfemie, deoarece spune că ‚el este Fiul lui Dumnezeu’?”6
Vă spun acum: eu sunt calea, adevărul şi viaţa; nimeni nu-l poate cunoaşte pe Tatăl decât dacă i-l prezint eu. Numai Duhul dă viaţă. Trupul vostru pământesc îmbătrâneşte şi probabil va înceta să mai dea randament, dar cuvintele pe care le rostesc eu sunt duh şi sunt viaţă.7
Eu nu judec pe acela care aude cuvintele acestea şi nu crede; pentru că nu am venit ca să judec lumea, ci s-o mântuiesc. Dar vă avertizez: aceia care mă resping pe mine şi resping cuvintele mele vor fi traşi la răspundere: adevărul pe care l-am rostit eu vă va judeca în ziua aceea de e urmă.8
Cu siguranţă că cerurile de deasupra voastră şi pământul de sub picioarele voastre vor trece într-o zi; dar cuvintele pe care le spun eu nu vor trece niciodată.9
TATĂL

Ce credeţi despre Isus Cristos? Al cui Fiu este el?1
Nimeni nu ştie cine este Fiul lui Dumnezeu, decât Tatăl din cer: şi nimeni nu poate şti cine este Tatăl, decât Fiul; şi aceia cărora Fiul l-il va descoperi. Până acum voi nu l-aţi cunoscut aşa cum îl cunosc eu; dar am venit la voi, ca trimis al lui.2
Cel care m-a trimis este aici cu mine acum. El nu m-a lăsat singur, pentru că întotdeauna fac ceea ce-i place lui. De fapt, văzându-mă pe mine, voi l-aţi văzut pe Tatăl; aşa că de ce tot spuneţi: „Descoperă-ni-l pe Dumnezeu?” Chiar nu credeţi că eu sunt una, şi acelaşi cu Tatăl, şi că Tatăl este una, şi acelaşi cu mine?3
Eu şi Tatăl meu suntem una. Tot ceea ce are Tatăl este al meu. Eu am venit de la Tatăl în lumea aceasta; şi eu voi părăsi lumea aceasta din nou, şi mă voi întoarce la Tatăl meu.4
Pentru că Fiul nu poate face nimic de unul singur, ci face numai ceea ce-l vede pe Tatăl făcând. Tatăl îl iubeşte pe Fiul, şi i-a descoperit planul său; şi voi veţi fi martorii unor miracole mai măreţe decât cele pe care le-aţi văzut până acum. Tot aşa cum Tatăl înviază pe cei morţi, şi dă viaţă nouă, şi Fiul va da viaţă nouă oricui va voi el.5
Totuşi, eu nu pot face nimic de unul singur; eu iau hotărâri numai fiind îndrumat de Dumnezeu; şi căile mele sunt desăvârşite, pentru că eu nu urmăresc voia mea, ci voia Tatălui care m-a trimis. După cum Tatăl are puterea de a da viaţă, şi Fiul are darul vieţii, şi i-a fost dată autoritatea de a judeca, pentru că el este Mesia, Fiul Omului.6
Am spus asta de la început: aş putea condamna mult în vieţile voastre, dar am venit cu un alt mesaj, care mi-a fost dat de Acela care este adevărul. Acesta este mesajul pe care-l spun lumii.7
Când, în cele din urmă veţi ridica pe Fiul Omului (pe cruce), veţi şti cine sunt, şi veţi înţelege că nu am făcut nimic după planul meu sau după autoritatea mea, ci v-am adus cuvintele pe care m-a învăţat Tatăl meu să le proclam.8
PĂSTORUL CEL BUN

Nu te teme, turma mică, aceasta este plăcerea Tatălui tău: să-ţi dea împărăţia.1
Eu sunt pastorul cel bun. Eu îmi cunosc turma, şi ei mă cunosc pe mine, aşa cum tatăl mă cunoaşte pe mine şi eu îl cunosc pe Tatăl. Eu vreau să-mi dau viaţa de dragul oilor. Oile mele îmi recunosc glasul. Le cunosc pe fiecare pe nume şi ele mă urmează. Eu le dau viaţa veşnică. Ele nu vor pieri niciodată, şi nimeni nu le poate smulge din mâna mea. Tatăl meu, care mi le-a dat mie, este mai măreţ decât orice altă împărăţie sau putere; şi nici o altă forţă nu este capabilă să smulgă din mâna mea chiar şi pe cea mai slabă dintre oi. Totuşi, mai sunt multe oi care îmi aparţin şi care nu sunt în staulul acesta: trebuie să le adun şi pe acestea. Şi ele se vor bucura la auzul vocii mele; şi vor deveni parte dintr-o singură turmă, cu un singur păstor care le va îngriji zi şi noapte.2
Cel care intră pe uşa din faţă a staulului este păstorul turmei. Lui îi deschide uşa portarul de la staul şi oile freamătă la sunetul vocii sale. El le cheamă pe nume, şi le conduce la păşuni verzi. Când îşi conduce oile, el merge înaintea lor. Ele îl urmează, mângâiate de cuvintele pe care el le vorbeşte. Ele nu vor urma un străin; ci se vor îndepărta de sunetul unei voci necunoscute.3
Eu sunt păstorul cel bun care îmi dau viaţa pentru oi. Cel plătit nu este păstor adevărat. El nu se îngrijeşte de oi ca şi cum acestea ar fi ale sale; şi când vede lupul venind, el fuge, lăsând turma neprotejată. Lupul le înhaţă şi ele se împrăştie.4
Eu sunt uşa staulului. Aceia care încearcă să intre pe orice altă cale în staul nu sunt decât hoţi şi tâlhari. Mulţi impostori au venit înainte de mine, dar oile nu i-au recunoscut, şi nici nu i-au urmat. Eu sunt uşa. Intraţi pe această uşă, şi veţi fi în siguranţă, liberi să intraţi şi să ieşiţi, şi să găsiţi mîncare.5
Pământul acesta este condamnat la corupţie, moarte şi distrugere; dar eu am venit să întorc răul spre bine. Am venit pentru ca voi să descoperiţi adevăratul înţeles al vieţii şi pentru ca voi să fiţi binecuvîntaţi.6
HRANĂ PENTRU SUFLET

Este scris: „Omul nu va trăi numai prin pâine, ci prin fiecare cuvânt care iasă din gura lui Dumnezeu”.1
Eu sunt pâinea vieţii: dacă veniţi la mine, nu veţi mai flămânzi din punct de vedere spiritual; şi dacă credeţi în mine, nu veţi mai înseta din punct de vedere spiritual. Ridicaţi-vă! Luaţi din pâinea vie care s-a coborât din cer: dacă mâncaţi pâinea aceasta, veţi trăi veşnic. Pâinea pe care v-o ofer este viaţa mea, pe care o dau pentru viaţa lumii. Eu sunt pâinea vieţii venită din cer, pentru ca voi să puteţi prânzi hrană spirituală, şi astfel să puteţi primi viaţă în duhul vostru şi să nu muriţi.2
Voi vă consumaţi toată energia pentru a câştiga o hrană care este pieritoare; mai degrabă căutaţi mâncarea care va dăinui pentru totdeauna. Aceasta este hrana pe care-mi doresc aşa de mult să v-o dau, pentru că Dumnezeu Tatăl mi-a dat puterea aceasta.3
Aţi auzit că strămoşii voştri au mâncat mana când au fost în pustie; dar aceasta a fost cu mult timp în urmă, acum ei sunt morţi. Moise nu v-a putut da adevărata pâine din cer pe care v-o oferă Tatăl meu. Căci pâinea lui Dumnezeu este acela care s-a coborât din cer şi dă viaţă lumii.4
Dacă aţi înţelege darul lui Dumnezeu, mi-aţi cere să vă dau şi apă vie; pentru că oricui bea apă naturală îi va fi curând sete, dar oricine va bea din apa pe care o dau eu va descoperi o fântână care izvorăşte în interior, plină din abundenţă cu viaţă veşnică.5
Însetezi spiritual? Vino la mine şi bea; pentru că cei care cred în mine, după cum este scris, „Din adâncul fiinţei lor vor curge râuri de apă vie.”6
Partea a doua

NOUA ÎMPĂRĂŢIE

ÎMPĂRĂŢIA CERURILOR

De pe vremea lui Ioan Botezătorul până acum, împărăţia cerurilor s-a apropiat, şi mare este numărul acelora care au năvălit şi în grabă au pus mâna pe adevărul ei!1
Împărăţia cerurilor este precum câmpul de grâu al unui fermier, plantat cu seminţe bune. Într-o noapte, în timp ce fermierul dormea, a venit duşmanul acestuia şi a semănat neghină în grâu, şi apoi a plecat în grabă. Când au răsărit primele fire de grâu, au apărut desigur şi cele de neghină. Văzând acestea, servitorii fermierului au venit şi i-au spus necăjiţi: „Domnule, n-am semănat noi seminţe bune în câmpul tău? De ce este atunci atât de multă neghină?”

Fermierul a răspuns: „Un duşman trebuie să fi făcut asta.”

„Să încercăm s-o smulgem?” au întrebat servitorii.

„Nu,” a replicat fermierul. „Dacă scoateţi afară neghina, cu siguranţă veţi smulge şi grâul o dată cu ea. Lăsaţi-le să crească împreună până la vremea secerişului; şi atunci voi spune secerătorilor: „Strângeţi mai întâi buruienile, şi legaţi-le în snopi ca să fie arse. Apoi strângeţi grâul în hambarul meu.”

Acela care a semănat sămânţa bună este Fiul Omului. Câmpul este lumea. Seminţele bune îi reprezintă pe copiii împărăţiei, în timp ce buruienile (neghina) reprezintă pe aceia care au fost înşelaţi de cel rău. Duşmanul care a plantat buruienile este diavolul. Secerişul este sfârşitul lumii, iar secerătorii sunt îngerii. Aşa cum buruienile de neghină au fost strânse şi arse în foc, tot la fel va fi la sfârşitul acestui veac. Fiul Omului îşi va trimite îngerii săi şi ei vor strânge tot ceea ce a frânat omenirea, şi aceia care au trăit fără lege în afara împărăţiei lui, şi îi vor exila în locuinţa plângerii şi a chinului. Apoi, cei drepţi vor străluci precum soarele în împărăţia Tatălui lor. Dacă aveţi urechi de auzit, ascultaţi aceste cuvinte.2
Orice împărăţie care este dezbinată împotriva ei însăşi este anihilată; şi orice oraş sau casă dezbinată împotriva ei însăşi se va prăbuşi. Tot aşa, dacă Satan luptă împotriva lui Satan, el este dezbinat împotriva lui însuşi. Cum poate astfel împărăţia lui să mai dăinuiască?

Nimeni nu poate lua din împărăţia lui Satan fără ca mai întâi să-l lege pe Satan. Daca eu scot afară demoni ca şi aliat al lui Satan, atunci cu ce putere fac copiii voştri acelaşi lucru? Ei să vă judece: să vă răspundă ei la întrebarea asta. Dacă eu şi copiii voştri scoatem afară duhuri prin Duhul lui Dumnezeu, atunci împărăţia lui Dumnezeu a venit la voi.3
N-aţi citit în scripturi că „Piatra pe care au îndepărtat-o zidarii a ajuns să i se dea cinstea de a ajunge în capul unghiului;  Domnul face lucrul acesta şi este minunat în ochii noştri”. Iată, împărăţia lui Dumnezeu va fi luată de la voi, care auziţi şi totuşi nu faceţi nimic, şi va fi dată unui popor care va munci pentru a aduce roadă în vieţile lor.4
Aveţi grijă cum trataţi acest mesaj: căci toate păcatele oamenilor pot fi iertate, împreună cu toate blasfemiile lor. Dar nu este împăcare pentru aceia care, văzând răul ca bine şi binele ca rău, aduc blasfemie împotriva Duhului Sfânt. Acest păcat este veşnic. Fiţi atenţi la aceste cuvinte: căci oamenii răi şi prostituatele intră în împărăţia cerurilor înaintea voastră. Ei au auzit chemarea vieţii şi s-au întors la Dumnezeu. Oamenii pioşi, pe de cealaltă parte, au auzit chemarea, şi în mod deliberat şi-au întors faţa de la ea.5
Nu repetând „Doamne, Doamne,” veţi intra în împărăţia cerurilor, ci făcând voia Tatălui meu care este în ceruri.

Ce s-ar întâmpla dacă v-aţi duce la uşa unei personalităţi proeminente a oraşului vostru noaptea târziu, după ce proprietarul s-a culcat, şi aţi bate la uşă tare, strigând: „Deschide uşa, vreau să intru!”

Proprietarul casei ţi-ar răspunde: „Pleacă, nu te cunosc.”

Dacă ai continua să protestezi, „Dar  am mâncat la aceleaşi restaurante ca şi tine, şi ţi-am auzit învăţăturile pe străzile noastre”, el sau ea îţi va răspunde „Hai să clarificăm; ţi-am spus că nu te cunosc. Lasă-mă în pace!”

În ziua judecăţii mulţi vor veni spunând: „Doamne, Doamne, n-am profeţit noi în numele tău, şi n-am scos noi demoni în numele tău, şi nu în numele tău am făcut noi lucrări aşa de minunate?”

Atunci va trebui ca eu să le spun: „Plecaţi de la mine, nu v-am cunoscut niciodată. V-aţi trăit vieţile făcând răul.”6
Eu vă dau învăţătura prin parabolele acestea. Vouă vă este dat ca să cunoaşteţi misterele împărăţiei cerurilor.7
Iată alta istorisire pentru a ilustra împărăţia cerurilor: A fost o dată un investitor bogat, care se pregătea pentru o căsătorie într-o ţară îndepărtată. Înainte de a pleca, a chemat la el pe cei trei asociaţi ai lui şi le-a încredinţat managementul investiţiilor sale pentru timpul în care el va lipsi. A dat cinci conturi unuia dintre ei, cu două mai puţin celui de-al doilea, iar celui de-al treilea i-a dat un cont mic. Şi fiecăruia i-a dat responsabilităţi conform talentului său. 

Asociatul căruia i-au fost date cele trei conturi a început imediat să vândă şi să cumpere şi nu peste mult timp a dublat capitalul investiţiilor ajungând la zece conturi. Al doilea asociat a făcut la fel. A investit capitalul ce i-a fost încredinţat şi l-a dublat. Dar al treilea asociat era temător. Şi-a pus capitalul într-un seif şi l-a îngropat în pământ. Apoi l-a lăsat acolo, de teamă să nu-i fie furat.

După mai multe luni, omul bogat s-a întors din călătorie. Imediat şi-a convocat asociaţii pentru ca aceştia să-i dea socoteală de managementul banilor săi.

Primul asociat i-a spus cum a investit cele cinci părţi de capital şi cum a ajuns la zece. Omul bogat i-a replicat: „Ai muncit foarte bine şi ai fost credincios. Pentru că m-am putut baza pe tine cu aceste cinci părţi de capital, îţi voi lăsa în grijă şi altele mai importante. De astăzi poţi începe să uzezi de aceste responsabilităţi.”

Apoi l-a chemat pe al doilea asociat, care a spus: „Mi-ai încredinţat două părţi de capital; acum am patru conturi.”

Auzind acestea, bogatul i-a repetat ceea ce-i spusese celui dintâi asociat: „Bine ai lucrat, ai fost de bună credinţă folosind aceste doua conturi mici. Te voi face responsabil peste mult mai mult. Mergi şi bucură-te de munca ta cu fericire.”

În final, a fost chemat al treilea asociat. Acesta a spus: „Dintotdeauna te-am considerat un om sever. Aduni profit din banii altora, şi mi-am dat seama că îţi vei lua înapoi orice profit aş realiza cu capitalul mic pe care mi l-ai dat. Aşa că l-am îngropat în pământ şi l-am lăsat acolo până la întoarcerea ta.”

La acestea, omul bogat a răspuns: „Asociat naiv ce eşti! Cunoşti modalitatea în care conduc afacerea. Cel puţin ai fi putut pune banii în bancă, pentru a câştiga dobânda. Ai avut în grijă o singură sumă şi chiar şi pe aceasta ai îngropat-o în pământ. Acum ţi se va lua chiar şi aceasta şi ea îi va fi dată unuia care ar fi făcut ceva bun cu ea. Ce-ţi mai rămâne altceva decât întristare şi părere de rău?”

În împărăţia cerurilor, aceia care folosesc ceea ce au, nu contează cât pare de nesemnificativ acel lucru, vor continua să primească mai mult şi mai mult, şi vor avea din belşug; dar cei care acţionează din teamă sau frică, sau care sunt necredincioşi chiar în lucrurile mici, vor pierde totul.8
Un alt exemplu poate fi întâmplarea cu proprietarul care a ieşit dis de dimineaţă să angajeze muncitori în via sa. Găsind muncitori calificaţi, s-a tocmit cu ei pentru un ban de argint ca plată pentru o zi. Apoi i-a trimis în via sa.

Mai târziu, în aceeaşi dimineaţă pe la ora 9, s-a întors în oraş şi văzând un grup de lucrători care aşteptau în piaţă să primească de lucru, le-a spus: „Mergeţi şi lucraţi în via mea şi vă voi plăti în mod cinstit.”

La prânz, stăpânul viei a ieşit din nou în oraş şi pe urmă din nou, la trei după amiaza, de fiecare dată angajând şomeri pentru a munci în via lui. În cele din urmă, pe la orele cinci după amiaza, a ieşit pentru ultima oară în oraş. Acolo a întâlnit pe câţiva care nu aveau de lucru. I-a întrebat: „De ce aţi stat aici toată ziua?”

Ei au răspuns: „Pentru că nimeni nu ne-a angajat.”

El le-a spus: „Haideţi, încă mai am de lucru pentru voi în via mea.”

La căderea serii, proprietarul a zis managerului viei: „Cheamă muncitorii din vie şi dă-le plata, de la ultimul, până la cel dintâi pe care l-am angajat astăzi.”

Cei care au fost angajaţi la orele cinci după amiaza au venit şi fiecare a primit câte un ban de argint. Văzând aceasta, cei angajaţi dimineaţa devreme şi-au imaginat că vor primi mai mult. Când le-a venit lor rândul, şi ei au primit fiecare câte un ban de argint. 

Îndată au început să se plângă stăpânului viei: „Cei angajaţi la orele cinci după amiaza, abia dacă au lucrat o oră, şi tu i-ai plătit la fel ca pe noi. Şi noi am muncit toată ziua, pe zăpuşeala amiezii.”

Dar proprietarul le-a răspuns: „Prieteni, nu am greşit. Nu aţi fost voi de acord ca plata pe o zi de lucru să fie un ban de argint? Aşa că luaţi ce este al vostru şi plecaţi. Eu am ales să-i plătesc şi pe aceia angajaţi la sfârşitul zilei cu aceeaşi plată ca pe voi. Nu am oare voie să fac ce vreau cu banii mei? Sunteţi cumva plini de mânie deoarece mă vedeţi bun şi generos?”

Aceasta este, de asemenea, o parabolă despre împărăţia cerurilor; căci vă spun, cei din urmă vor fi cei dintâi şi primii vor ajunge ultimii. Mulţi sunt chemaţi, dar puţini sunt aleşi.9
Împărăţia cerurilor este asemenea unei comori ascunse într-un ogor. Într-o zi, un om o descoperă. Îndată o ascunde la locul ei; plin de bucurie, vinde tot ce are, considerând acest lucru un mic sacrificiu, pentru a-şi cumpăra acea bucată de pămînt.10
Cei care intră în împărăţia cerurilor nu dau voie nici unei griji pământeşti să-i ţină înapoi. Precum comerciantul care a căutat toată viaţa perla aceea de mare preţ şi care a sacrificat cu bucurie totul pentru a-şi însuşi nepreţuita comoară – o viaţă nouă, un nou mod de a gândi, speranţă în lumea aceasta şi în lumea viitoare.11
Împărăţia lui Dumnezeu înaintează după un plan divin. Fermierul seamănă seminţe în câmpia sa şi când termină de lucrat merge la culcare. Şi în fiecare zi se trezeşte şi lucrează până seara târziu. În acelaşi timp, încep şi procesele naturale, seminţele încolţesc şi încep să crească şi este vorba de un proces atât de complex, mult deasupra înţelegerii fermierului; mai întâi apare un firicel firav, apoi o frunză de porumb, apoi roada coaptă; până când, în cele din urmă, fermierul îşi ia secera căci a venit vremea secerişului.12
Împărăţia cerurilor este asemenea unei seminţe de muştar plantată într-un câmp. Deşi este una dintre cele mai mici seminţe, din ea creşte o plantă mare, aproape de înălţimea unui copac, loc în care păsările se pot adăposti. Este asemenea unui gram de drojdie folosit la facerea pâinii. Chiar amestecată cu o cantitate mare de făină, ea face să dospească întregul aluat.13
În sfârşit, împărăţia cerurilor poate fi comparată cu năvodul unui pescar, care este aruncat în apă şi prinde tot felul de peşti. Când este plin, pescarii îl trag la mal. Acolo adună peştii buni în coşuri, lepădând ce este rău. Tot aşa va fi şi la sfârşitul vremurilor. Îngerii vor veni şi vor separa pe cei răi de copiii lui Dumnezeu, aruncând pe cei răi în foc, într-un loc al suferinţei şi durerii.14
Eu v-am trimis să-i binecuvântaţi pe ceilalţi, fără a depinde de bunuri materiale, bani sau alte resurse. V-a lipsit vreodată ceva? Nu vă îngrijoraţi pentru mâine, pentru că se va îngriji ea de sine însăşi. Cu adevărat, este îndeajuns să vă preocupe ziua de astăzi, fără a tremura pentru ce va fi în viitor. Care dintre voi, frământându-se, poate adăuga trei centimetri la înălţimea voastră?15
Priviţi la păsările cerului; ele nu zboară îngrijorându-se! Şi ele nici nu stau noaptea până târziu să se gândească la ziua ce va veni, pentru că Tatăl vostru din ceruri are grijă să le hrănească. Nu ştiţi că vi se poartă grija mult mai mult decât păsărilor?16
Nu se vând vrăbiile în piaţă pentru câţiva bănuţi? Totuşi, nici una din ele nu cade la pământ fără ca Tatăl vostru din cer s-o ştie! Aşa că nu vă mai îngrijoraţi. Voi sunteţi mult mai de preţ decât multe stoluri de vrăbii. Până şi firele capului vă sunt numărate.17
De ce vă îngrijoraţi pentru ce veţi îmbrăca? Uitaţi-vă cum cresc crinii în câmpie. Ei cresc natural, fără vreun efort. Nici chiar Solomon, în toată gloria sa, nu a fost îmbrăcat precum aceste flori. Dacă Dumnezeu se îngrijeşte atâta de ceea ce creşte sălbatic în câmpie, nu va îngriji el de voi mult mai mult? Cum puteţi avea aşa o credinţă mică?

Nu mai spuneţi: „Ce vom mânca? Ce vom bea? Vom avea destulă îmbrăcăminte?” Astfel gândesc cei necredincioşi şi îngrijoraţi. Relaxaţi-vă! Tatăl vostru din ceruri ştie că aveţi nevoie de toate aceste lucruri, şi mult mai mult.

Căutaţi mai întâi împărăţia lui Dumnezeu şi dreptatea lui, şi toate nevoile voastre vor fi împlinite.18 

PORUNCA ÎMPĂRĂTEASCĂ

Cea mai importantă dintre porunci este aceasta: Să iubeşti pe Domnul Dumnezeul tău cu toată inima ta, şi cu tot sufletul tău şi cu toata mintea ta, şi cu toată puterea ta.1
A doua poruncă este: să-ţi iubeşti semenul precum te iubeşti pe tine.2
Aceasta este porunca mea: să vă iubiţi unii pe alţii cum v-am iubit eu! Nu sunt porunci mai mari decât acestea. Nimeni nu are dragoste mai mare decât acela care vrea să îşi dea viaţa pentru prietenii săi!3
Oricine trăieşte chiar împotriva celei mai neînsemnate dintre aceste porunci, va fi cel din urmă în împărăţia cerurilor. Dar oricine trăieşte în conformitate cu ele, şi-i învaţă pe alţii bucuria de a le urma, va fi chemat mare în împărăţia cerurilor. V-am spus aceste lucruri pentru ca bucuria mea să rămână în voi şi pentru ca bucuria voastră să fie completă.4
Cu siguranţă că i-aţi auzit pe oameni spunând: „E normal să-ţi iubeşti aproapele şi să-ţi urăşti duşmanii.”

Dar eu vă spun, iubiţi-vă duşmanii. Binecuvântaţi pe cei care vă blestemă. Faceţi bine celor ce vă urăsc. Rugaţi-vă pentru cei care vă dispreţuiesc şi vă persecută. Făcând aşa, veţi fi copii ai Tatălui vostru care este în ceruri: pentru că el face să răsară soarele peste cei răi şi peste cei buni, şi trimite ploaie peste drepţi şi peste nedrepţi. Dacă iubiţi numai pe cei ce vă iubesc, ce bine este acesta? Chiar şi cei corupţi s poartă într-o manieră similară. Dacă sunteţi ospitalieri numai cu prietenii voştri, ce răsplată vi se cuvine?5
Mai degrabă, iubiţi-vă unii pe alţii cum v-am iubit eu. Făcând aşa, toată lumea va vedea că voi sunteţi ucenicii mei, pentru că sunteţi plini de o astfel de dragoste neegoistă. Nu vă înşelaţi; dacă cineva mă iubeşte cu adevărat, o veţi şti. Acea persoană va trăi în conformitate cu cuvintele mele; cinstit de Tatăl şi binecuvântat cu prezenţa părtăşiei sale. Dacă ascultaţi ceea ce vă spun, şi faceţi aceste lucruri, veţi fi iubiţi de Tatăl meu şi de mine. Noi vom veni şi ne vom face acasă în interiorul vostru, în casa inimii voastre.6
Tatăl meu vă iubeşte pentru că aţi crezut în mine, şi aţi crezut că eu am venit de la Dumnezeu. Continuaţi în dragostea asta. Păstraţi cuvintele mele şi veţi trăi în dragostea aceasta; eu păzesc poruncile Tatălui meu, şi făcând astfel, rămân în dragostea lui.7
Un om călătorea de la Ierusalim la Ierihon. Pe drum a fost atacat de hoţi, care i-au jupuit hainele, l-au bătut şi l-au lăsat pe jumătate mort. Întâmplarea a făcut ca pe acolo să treacă un preot. Dar văzându-l pe nenorocit, a trecut pe partea cealaltă a drumului.

Nu peste multă vreme, a trecut un om religios. A privit victima şi s-a îndepărtat grăbit. 

În final, s-a apropiat un samaritean, un om dispreţuit datorită originii sale. Când l-a văzut pe omul rănit, imediat i-a fost milă de el şi, sfâşiindu-şi haina în bucăţi, i-a legat rănile, şi le-a tratat cu ulei şi vin. Apoi l-a pus cu grijă pe măgarul lui şi l-a adus la un han. Acolo a avut grijă ca omul să fie bine îngrijit.

Dimineaţa înainte de a pleca, a plătit hangiului şi i-a spus: „Ocupă-te de el; şi când voi veni din nou, mă voi revanşa.”

Care dintre aceştia trei credeţi că a fost semenul celui căzut între tâlhari? 

Mergeţi, trăiţi-vă vieţile făcând la fel ca bunul om din Samaria.8
Partea a treia

MARILE LECŢII

NOUA DOCTRINĂ

Oricine aude cuvintele mele şi acţionează după ele este înţelept şi clădeşte pe o temelie de piatră.1
Ploaia coboară iar apele se ridică. Vânturi şi tornade lovesc împotriva casei, şi ea rămâne neclintită: pentru că este zidită pe o stâncă solidă.

Dar oricine aude cuvintele mele care dau viaţă, şi le respinge, zideşte pe o temelie nisipoasă. Vine ploaia şi cresc apele. Vânturi puternice lovesc în casă şi temelia ei se surpă. Casa se dărâmă, şi mare este căderea ei.2
Doi oameni s-au dus în templu să se roage, unul era un om mândru, care se considera fără cusur, celălalt era un funcţionar cunoscut pentru corupţia lui. Omul mândru şi-a început rugăciunea astfel: „Mulţumesc, Dumnezeule, că nu sunt un păcătos ca şi ceilalţi, în special precum acest funcţionar înşelător pe care-l văd acolo în colţ. Eu nu înşel niciodată, nici nu comit adulter. Postesc de două ori pe săptămână şi aduc la templu a zecea parte din tot venitul meu.”

Dar funcţionarul a rămas în spatele templului, şi nu a îndrăznit să-şi ridice ochii spre ceruri în timp ce se ruga plin de întristare: „Doamne, te rog ai milă de mine, păcătosul.”

Vă spun că funcţionarul care şi-a recunoscut nevoia după mila lui Dumnezeu, s-a întors acasă cu inima uşoară, eliberat de nelinişte şi iertat. Aceia care, în mândria lor, se înalţă, vor fi umiliţi, în timp ce aceia care se smeresc vor trece deasupra grijilor acestei lumi, într-un loc al binecuvântării şi cinstei.

Lăsaţi chiar şi copiii să vină la mine, şi nu-i ţineţi. Pentru că împărăţia lui Dumnezeu aparţine unor astfel de inimi încrezătoare; căci fără o credinţă ca a unui copil nu veţi intra niciodată în împărăţie.3
Dacă cineva alege să facă voia Tatălui meu, va descoperi cu uşurinţă dacă învăţătura mea este de la Dumnezeu, sau dacă pur şi simplu propag propriile mele idei. Doctrina mea nu este a mea, ci a aceluia care m-a trimis.4
Lumea se închină orbeşte. Cel puţin ca iudei, cunoaştem cui ne închinăm, şi că mântuirea lumii s-a născut printre noi. Credeţi-mă: vine vremea, şi deja a şi venit, când oamenii care se vor închina lui Dumezeu nu vor mai alerga de acolo până acolo căutând locul în care ar trebui să fie Dumnezeu, spunând: „Iată-l! Aici trebuie să ne rugăm.”

Adevăraţii credincioşi se vor închina în duh şi în adevăr. Dumnezeu Tatăl îi caută pe aceia care oferă acest fel de sacrificiu, de închinare şi laudă. Dacă voi aţi tăcea, pietrele vor striga.5
Poate aţi citit că atunci când soldaţii împăratului David au fost flămânzi, au intrat în templu şi au mâncat pâinea sfinţită rezervată preoţilor, fapt care era interzis de legile religioase.

Dacă ai fi fost student al legilor evreieşti, ai şti că în ziua de sabat, preoţii care lucrează în templu desacralizează sabatul, şi totuşi sunt consideraţi fără vină. Eu vă spun că sunt mult mai multe lucruri cu mult mai importante decât legile templului. Dacă aţi înţelege sensul versetului „mai degrabă doresc mila decât jertfă”, aţi înceta să mai condamnaţi pe cei fără vină. Căci Fiul Omului este Domn chiar şi al zilei de sabat.

Dacă  animalul pe care-l îngrijiţi a cădea într-o groapă în ziua de sabat, n-aţi face orice efort pentru a-l scoate afară? Oare viaţa voastră nu este cu mult mai de preţ? Dacă nu aveţi nici o opinie cu privire la facerea lungilor ceremonii şi asistarea la liturghii, atunci cum de mă criticaţi pentru că am vindecat în ziua Domnului? Când veţi înceta să mă judecaţi după aparenţe şi veţi începe să faceţi raţionamente corecte? Sabatul a fost creat pentru voi. Voi nu aţi fost creaţi pentru sabat.6
Eu am venit în lumea aceasta pentru ca orbii să vadă, iar cei care se mândresc cu viziunea lor să devină conştienţi de ceea ce sunt ei cu adevărat.7
BINECUVÎNTĂRILE

Binecuvântaţi sunt cei care aud cuvântul lui Dumnezeu şi se conduc după el.1
Făcând aşa, veţi fi ca slujitorul care, atunci când vine stăpânul său, este găsit în regulă.2
Binecuvântaţi sunteţi voi, cei care vă încredeţi în Dumnezeu, pentru ca a voastră este împărăţia cerurilor.

Binecuvântaţi sunteţi voi care sunteţi obişnuiţi cu suferinţa, pentru că vi se va da mângâiere şi îmbărbătare.

Binecuvântaţi sunteţi voi care aveţi puterea de a vă recunoaşte nevoile proprii, pentru că întregul pământ va fi al vostru.

Binecuvântaţi sunteţi voi cărora vă este foame şi însetaţi după neprihănire, căci veţi fi împliniţi şi săturaţi.

Binecuvântaţi sunteţi voi care sunteţi miloşi, căci şi voi veţi avea parte de milă.

Binecuvântaţi sunteţi voi care aveţi inima curată, căci veţi vedea pe Dumnezeu.

Binecuvântaţi sunteţi voi care faceţi pace, căci voi veţi fi chemaţi copii ai lui Dumnezeu.

Binecuvântaţi sunteţi voi care căutaţi mântuirea, căci veţi deveni cetăţeni ai împărăţiei lui Dumnezeu.

Binecuvântaţi sunteţi voi care suferiţi batjocură şi sunteţi vorbiţi de rău pentru că faceţi voia mea. Bucuraţi-vă şi săriţi de bucurie; căci mare este răsplata voastră în ceruri. Tot aşa i-au persecutat şi pe marii profeţi din vechime.3
Cu cât mai mult sunteţi binecuvântaţi voi, cei care nu m-aţi văzut, şi credeţi în mine, şi vă păstraţi credinţa în mine; binecuvântaţi sunt ochii voştri, căci ei văd cu adevărat, şi urechile voastre, pentru că ele într-adevăr aud.4
Veniţi, voi care sunteţi binecuvântaţi de Tatăl meu, şi moşteniţi împărăţia care v-a fost pregătită de la întemeierea lumii.5
PUTEREA RUGĂCIUNII

Până acum nu aţi cerut nimic în numele meu; cereţi, şi veţi primi, şi vă veţi bucura pe deplin.1
Mergi la casa unui prieten, la miezul nopţii, şi spui: „Împrumută-mi trei pâini. Am oaspeţi care au călătorit de departe, iar cămara îmi este goală.”

Urmează replica: „Te rog nu mă deranja. Uşa este încuiată, şi copiii dorm. Nu mă pot ridica din pat să te ajut.” Vă spun, chiar dacă prietenul tău nu se va scula să-ţi dea pâine pentru că-i eşti prieten, tot se va scula datorită insistenţei tale şi îţi va da atât cât vei avea nevoie.

Aşadar, continuaţi. Cereţi, şi vă va fi dat. Căutaţi, şi veţi găsi. Bateţi, şi uşa va fi deschisă pentru voi. Căci oricine cere, primeşte, cei care caută, găsesc, iar celor care bat, uşa le este deschisă larg.2
Într-un oraş trăia un judecător aspru, căruia nu-i păsa nici de Dumnezeu, nici de semeni. În acelaşi oraş trăia o văduvă, care în mod constant îi cerea rezolvare într-o anume problemă pe care o avea cu cineva care i-a adus un prejudiciu. Pentru multă vreme judecătorul a ignorat-o, şi a refuzat să se ocupe de problema ei. Dar, în cele din urmă şi-a zis: „Chiar dacă de Dumnezeu nu mă tem, şi nici cu acte caritabile nu mă ocup, o să fac tot ce pot ca văduvei acesteia să i se facă dreptate; pentru că m-a obosit cu insistenţele ei.”

Oare Dumnezeu nu va face dreptate aleşilor săi care strigă după el zi şi noapte? Credeţi că-i va neglija? Vă spun: va avea grijă ca lor să li se facă dreptate, şi asta cât mai repede! Totuşi, se pune întrebarea: atunci când eu, Mesia, mă voi întoarce, voi mai găsi oare mulţi pe pământ cu o aşa credinţă?3
Nu vreau să vă sugerez ca rugăciunile voastre să alunece într-un tipar al repetiţiei fără noimă. Doar păgânii se roagă în felul acesta, gândindu-se că rugăciunile sunt ascultate în funcţie de cantitatea lor. Să nu fiţi şi voi aşa. Amintiţi-vă că Tatăl vostru din ceruri ştie ce nevoi aveţi, chiar dinainte să-i cereţi.4
Profetul Isaia scria: „Casa mea va fi numită, de toate naţiunile, o casă de rugăciune.”5
Rugaţi-vă Tatălui care ascultă cele mai personale rugăciuni şi le răsplăteşte cu dărnicie; şi orice veţi cere în numele Tatălui meu, el vă va da. Dacă vă trăiţi viaţa în mine, şi permiteţi cuvintelor mele să rămână în inimile voastre, cereţi orice veţi dori şi vă va fi dat.6
Rugaţi-vă astfel: Tatăl nostru din ceruri, fie ca întreg pământul să recunoască că tu eşti singurul Dumnezeu sfânt.

Fie ca împărăţia ta să locuiască în noi, şi voia Ta să se facă pe pământ, aşa după cum ea se face în ceruri. 

Dă-ne astăzi pâinea pentru a ne hrăni, şi iartă-ne păcatele după cum îi iertăm şi noi pe aceia care ne greşesc.

Păzeşte-ne de a hoinări prin ispite, şi scapă-ne de cel rău.

Pentru că ţie îţi aparţine toată puterea şi gloria, veşnic. Aşa să fie.7
COMORILE DIN CER

Trăiţi-vă vieţile făcând altora ceea ce aţi dori ca ei să vă facă vouă.1
A fost cândva un om bogat care se îmbrăca în purpură şi în fin, trăind o viaţă extravagantă. 

În acelaşi oraş era un om abandonat numit Lazăr, care şedea lângă poarta de la casa bogatului. Nu cerea mult, îşi dorea numai firimiturile care cădeau de la masa celui bogat. Câinii de pe stradă îi erau singurii prieteni, şi aceştia îl aveau în paza lor.

În final, Lazăr a murit şi a fost dus de îngeri în braţele lui Avram. Nu după multă vreme a murit şi omul bogat, şi a fost îngropat.

În iad, acesta şi-a ridicat ochii tulburat şi l-a văzut pe Avram în depărtare, iar pe Lazăr în braţele sale. A strigat cu toată puterea: „Avrame, ai milă de mie, şi trimite-l pe Lazăr cerşetorul. Lasă-l să-şi moaie vârful degetului în apă şi să-mi răcorească limba, pentru că agonizez aici în văpăile acestea.”

Dar Avram i-a răspuns: „Aminteşte-ţi, fiul meu, în timpul vieţii tale ai avut lucrurile tale bune, în vreme ce Lazăr n-a cunoscut decât mizeria. Acum, el este mângâiat, iar tu suferi în agonie. Pe lângă astea, o mare prăpastie ne separă, aşa încât cei care ar vrea să ajungă la tine din partea aceasta, nu ar putea; şi nici tu nu poţi trece de partea aceasta.”

Auzind vorbele acestea, bogatul a strigat: „Te rog, atunci, trimite-l pe Lazăr în casa tatălui meu. Am cinci fraţi şi el ar trebui să-i avertizeze, ca măcar ei să nu sfârşească în iadul acesta.”

Avram a răspuns: „Îl au pe Moise şi pe profeţi. Lasă-i să asculte de ei.”

„Dar cu siguranţă,” a replicat bogatul, „dacă ar veni cineva dintre morţi la ei, s-ar pocăi.”

Avram i-a răspuns: „Dacă nu se pocăiesc datorită cuvintelor lui Moise şi ale profeţilor, ei nu pot fi convinşi altfel, chiar dacă s-ar ridica cineva din morţi să-i avertizeze.”2
Nu asta e dărnicie, să dai acelora care ţi-ar putea răsplăti în vreun fel. Chiar şi oamenii ordinari împrumută bani când au siguranţa că le vor fi înapoiaţi complet. Vă spun: daţi aceluia care este în nevoie, şi care nu vă poate plăti înapoi; şi iertaţi, chiar dacă o astfel de persoană profită de voi.3
Săracii, atunci când dăruiesc, fac un lucru mai mare decât donatorii bogaţi, care dăruiesc din bogăţia lor. Cei săraci dau din sărăcia lor şi adeseori dăruiesc din dragoste, nefăcînd economii.4
Cât de greu, aproape imposibil le este celor bogaţi să intre în împărăţia lui Dumnezeu! Este mai uşor pentru o cămilă să se silească a intra prin urechea unui ac, decât pentru un om bogat să intre în împărăţia lui Dumnezeu. Şi totuşi, ceea ce este imposibil pentru oameni, este posibil pentru Dumnezeu.5
Nu stocaţi comori pe pământ, unde se strică datorită moliei şi ruginei, şi unde le pot fura hoţii. Ci strângeţi-vă comori în cer, unde nu le strică nici moliile, nici rugina, unde nu le atacă nici hoţii, şi nici nu se devalorizează. Unde este comoara voastră, acolo va fi şi inima voastră.6
Unii fac bine numai când sunt siguri că au martori care să îi aprecieze. Aceştia nu vor fi răsplătiţi de Tatăl vostru care este în ceruri. Când dăruiţi, nu fiţi ca făţarnicii care bat clopotele în temple sau pe străzi. Aceştia îşi vor primi răsplata.7
Nici măcar să nu laşi ca mâna ta stângă să ştie ce face mâna dreaptă. Dăruieşte în linişte şi în taină; şi Tatăl tău ceresc care vede lucrurile acestea îţi va răsplăti din plin.8
Învăţaţi să dăruiţi şi vi se va da şi vouă mult mai mult decât vă puteţi imagina, din belşug. Cu măsura cu care vă împărţiţi altora generozitatea, cu aceeaşi măsură vi se va da şi vouă înapoi.9
Odată, investiţiile unui om bogat au adus un profit mare. Gândindu-se la bogăţiile sale, acesta ţi-a zis: „Ce voi face cu profitul meu?” Şi aşa a ajuns la decizia aceasta: „Îmi voi dărâma vechile case şi voi construi altele mai mari; acolo îmi voi pune comorile şi îmi voi investi profiturile. Voi fi fericit şi în posesia unei averi care va dăinui mulţi ani. Îmi voi trăi viaţa liniştit, mâncând, bând şi fiind foarte fericit.”

Dar Dumnezeu i-a zis: „Nebunule! Nu ştii că în noaptea asta ţi se va cere sufletul! Şi când vei pleca, ce se va alege de toate lucrurile acestea?”

La fel este şi cu aceia care îşi adună comori pentru ei înşişi, şi care nu sunt bogaţi în lucrurile lui Dumnezeu. Ce rost are să câştigi tot ce are lumea să ofere, dacă făcând astfel îţi pierzi sufletul? Şi ai da ceva pentru preţul sufletului tău, sau pentru preţul locului tău în împărăţie?10
CREDINŢA CARE MIŞCĂ MUNŢII

Veţi primi conform credinţei pe care o aveţi.1
Vor veni mulţi în zilele din urmă, chiar şi de la capătul pământului şi vor intra în împărăţia cerurilor. Dar cei pioşi şi cei care se socotesc singuri drepţi, care au considerat că vor fi primii, dar şi-au trăit vieţile fără credinţă, nu vor intra.2
Dacă doi se hotărăsc pe pământ să ceară ceva în credinţă, privitor la orice, cererea le va fi îndeplinită de Tatăl meu care este în ceruri. Pentru că oriunde sunt doi sau trei adunaţi în numele meu, şi eu sunt acolo cu ei.3
Aceste semne îi vor însoţi pe aceia care cred: În numele meu veţi scoate afară demoni, şi veţi vorbi cu limbi noi. Şerpii, sau alte lucruri aducătoare de moarte, nu vă vor vătăma. Vă veţi pune mâinile peste bolnavi şi ei se vor însănătoşi.4
Înarmaţi cu credinţă cât un bob de muştar, veţi zice munţilor: „Mişcă-te şi aruncă-te în mare.”

Dacă credeţi că acestea sunt posibile, şi nu veţi avea urmă de îndoială, atunci orice veţi cere să se facă şi orice veţi porunci se va face. De aceea vă spun: orice v-aţi dori, când vă rugaţi credeţi că veţi primi lucrul acela, şi aşa va fi.5
Şi fiind conduşi de Duhul, lucrurile cu care vă veţi confrunta pe pământ vor fi raportate puterii cerului: şi orice veţi permite pe pământ va fi în conformitate cu planul divin al cerului.6
Nu vă mai temeţi, ci credeţi. Orice este cu putinţă aceluia care crede.7
RĂBDARE, MILĂ ŞI IERTARE

Cui i se iartă puţin, iubeşte puţin.1
Un anumit om studia sumele pe care le-a împrumutat la doi cunoscuţi de-ai săi. Unul îi datora cinci sute de bani de aur, iar celălalt îi datora cincizeci. Ştiind că nici unul dintre ei nu îşi putea permite să-i înapoieze, cu bunătate i-a iertat pe amândoi de datoriile lor. Care dintre aceşti doi oameni credeţi că a fost mai recunoscător?2
În mod asemănător, a venit vremea ca un împărat să-şi revizuiască situaţia financiară şi capitalul. Între timp, i-a fost adus în faţă un slujitor care îi datora incredibila sumă de zece mii de bani de aur!

De vreme ce era imposibil ca slujitorul să-i poată înapoia vreodată datoria aceasta, împăratul a consultat legea: ea prevedea ca datornicul, împreună cu familia lui să fie vânduţi în sclavie, iar casa şi posesiunile lor să fie scoase la licitaţie publică.

Foarte tulburat, slujitorul a căzut în genunchi înaintea împăratului şi l-a implorat: „Domnul meu şi Împăratul meu, te rog să ai răbdare cu mine, şi îţi voi plăti totul.”

Împăratul a fost atât de înduioşat şi a iertat datoria, lăsându-l pe slujitor să plece liber.

În drum spre casă, acesta şi-a întâlnit un prieten care îi datora doar câţiva bănuţi. În loc să fie milos cu el, l-a prins de guler şi i-a strigat: „Înapoiază-mi banii pe care i-ai împrumutat de la mine.”

Prietenul său a căzut la picioarele lui şi l-a rugat: „Te rog, fii răbdător cu mine, şi îţi voi înapoia până şi ultimul bănuţ.”

Dar slujitorul nu l-a ascultat, şi a pus omul în închisoare, până datoria era plătită, conform legii.

Dar unul din slujitorii împăratului a văzut cele întâmplate şi le-a raportat la palat.

Împăratul a trimis după slujitorul respectiv şi i-a spus: „Slujitor corupt! Te-am iertat de datoria aceea pe care n-o puteai plăti vreodată, pentru că m-ai rugat. N-ai fi putut să arăţi milă prietenului care îţi datora o sumă atât de neînsemnată?”

Spunând acestea, împăratul a trimis servitorul gărzilor sale din temniţă şi le-a poruncit să-l ţină închis până toate datoriile sale vor fi plătite.

Tot astfel vă va judeca Tatăl meu din ceruri, dacă refuzaţi să-i iertaţi pe fraţii şi pe surorile voastre din adâncul inimii.3
Să nu fiţi disponibili să iertaţi doar de şapte ori , ci de şaptezeci de ori câte şapte. Faceţi pace, chiar şi cu vrăşmaşii voştri. Frământările constante vă vor duce numai la necazuri: procese, curţi judecătoreşti şi poate închisoare, fără altă modalitate de scăpare decât executarea pedepsei.4
Vă amintiţi vorba: ochi pentru ochi, şi dinte pentru dinte? Eu vă spun contrariul. Dacă cineva te pălmuieşte peste obrazul drept, oferă-i-l şi pe stângul; dacă cineva îţi ia haina, oferă-i şi cămaşa. Dacă cineva te sileşte să mergi cu el un kilometru, fii binevoitor şi mergi doi. Dă cu mână largă celui care îţi cere, şi niciodată nu întoarce o ureche surdă celui care vine la tine în nevoie.5
Când stai în locul de închinare rugându-te, fă asta cu o inimă plină de iertare, după cum şi Tatăl din ceruri îţi oferă iertare. Şi dacă vrei sa aduci o jertfă în locul de închinare, chiar şi dacă doar iţi aminteşti de o neînţelegere nerezolvată dintre tine şi un altul, lasă-ţi darul la altar. Mergi mai întâi şi împacă-te cu acea persoană, şi apoi întoarce-te şi oferă-ţi darul. Dacă un frate îţi greşeşte, mergi şi discută cu el în particular. Dacă te ascultă, ai câştigat un prieten.6
Găseşte iertare pentru greşelile pe care ţi le-au adus alţii, şi viaţa ta va fi inundată de milă şi har.7
DESPRE O VIAŢĂ RODITOARE

Îi veţi cunoaşte per oameni după roada care creşte în vieţile lor.1
Voi sunteţi sarea pământului. Dar dacă sarea îşi pierde capacitatea de a purifica, de a aroma şi de a conserva, cum mai poate ea să fie sare? Atunci nu mai este bună la nimic, decât pentru a fi aruncată şi strivită sub picioare.

Culegeţi oare strugurii din tufe, ori smochine din mărăcini? Un copac sănătos nu poate produce fructe nesănătoase. Tot astfel, orice pom bun produce roade bune, şi orice copac bolnav produce fructe bolnave. Orice pom care nu este bun este tăiat şi folosit ca lemn pentru foc.

După roadele din vieţile oamenilor veţi cunoaşte felul de viaţă pe care au ales să-l trăiască.2
Odată un om a plantat un smochin în via lui. Timp de trei ani a aşteptat ca el să aducă roadă, dar nu a fost aşa. În cele din urmă, a spus grădinarului: „Trei ani am venit, aşteptând în fiecare an să găsesc roadă în acest smochin, şi totuşi este uscat. De ce să mai ocupe locul degeaba în grădina mea? Taie-l.”

Dar grădinarul i-a răspuns: „Mai lasă-l încă un an, ca să mai am şansa de a-l săpa şi de a-l hrăni mai mult. Poate atunci va aduce roadă; şi dacă nu, atunci o să faci bine tăindu-l.”3
Când vieţile voastre aduc roadă, Tatăl meu este glorificat, iar voi sunteţi ucenicii mei adevăraţi. Pentru că o persoană bună face bine datorită binelui care este altoit înăuntru; în vreme ce o persoană rea, datorită răului din interior, produce o viaţă cu lacune şi fără roadă.4
Un fermier a ieşit pe câmp să semene. Şi când semăna, câteva seminţe au căzut pe marginea drumului şi au venit păsările şi le-au mâncat. Alte seminţe au căzut pe un pământ stâncos, unde nu era mult sol. Au încolţit repede în solul puţin, dar lipsindu-le rădăcinile, au fost uscate de soare şi luate de vânt. Câteva dintre seminţe au căzut în tufe de spini; şi spinii au crescut şi le-au înăbuşit. 

Dar câteva dintre seminţe au căzut în pământ bun, şi acestea au recompensat pierderea celorlalte seminţe, aducând o recoltă bună; unele s-au înmulţit de o sută de ori, altele de şaizeci, iar altele de treizeci de ori.

Când cineva aude cuvântul împărăţiei şi nu îl înţelege, vine duşmanul şi fură seminţele care au fost plantate în inimă. Aceasta este ca sămânţa care a căzut lângă drum.

Sămânţa împrăştiată pe pământul stâncos îi reprezintă pe aceia care aud cuvântul lui Dumnezeu şi îl acceptă imediat, dar, fără rădăcini ale convingerii interioare, experienţa lor durează numai o vreme, şi când vin necazuri şi persecuţii ca urmare a deciziei lor de a urma adevărul, se descurajează şi cad. 

Sămânţa care a fost semănată în tufele cu spini îi reprezintă pe aceia care aud cuvântul, dar permit grijilor acestei lumi şi bogăţiilor înşelătoare să îi copleşească. Cuvântul este sufocat şi vieţile lor devin neroditoare.

Sămânţa care a căzut pe pământ bun îi reprezintă pe aceia care aud cuvântul şi îi înţeleg mesajul. Vieţile lor vor aduce astfel un seceriş bogat: de o sută, şaizeci sau de treizeci de ori binele care a fost plantat.5
SĂNĂTATE ŞI VINDECARE PENTRU TRUP ŞI SUFLET

Cei care sunt sănătoşi nu au nevoie de doctor, dar cei bolnavi au nevoie de doctor.1
Ar trebui să înţelegeţi aceasta: eu doresc milă, nu sacrificii. Pentru că nu am venit să chem pe cei drepţi, ci pe păcătoşi la pocăinţă. N-ar trebui ca cel bolnav în trup, pe care l-a legat diavolul, să fie eliberat?2
Este mai uşor să spui „Păcatele îţi sunt iertate” sau „Ridică-te şi fii vindecat” ?

Şi pentru ca voi să ştiţi fără urmă de îndoială că Fiul Omului are putere pe pământ ca să ierte păcatele, spun eu celui bolnav: „Ridică-te! Bucură-te; păcatele tale sunt iertate. Du-te şi ţi se va face aşa cum ai crezut. Credinţa ta te-a făcut bine!”3
Care păstor, dacă are o sută de oi şi pierde una, n-ar lăsa pe cele nouăzeci şi nouă în siguranţă în staul şi n-ar merge în căutarea celei pierdute? Când oaia pierdută este găsită, n-ar pune-o el pe umeri, cu inima plină de bucurie? În drum spre casă îşi va chema prietenii şi vecinii zicând: „Bucuraţi-vă împreună cu mine; mi-am găsit oaia pierdută.”

Vă spun acest adevăr: este mai multă bucurie în ceruri pentru un păcătos care se pocăieşte, decât pentru nouăzeci şi nouă de persoane care nu au nevoie de pocăinţă.4
Care dintre voi, dacă ar avea zece lingouri de argint şi ar pierde unul, nu aprinde o lumină şi mătură casa şi îl caută cu grijă până îl găseşte?

Când l-aţi găsit, vă chemaţi prietenii şi vecinii laolaltă spunând: bucuraţi-vă cu mine, pentru că am găsit ceea ce era pierdut.

Tot astfel, vă spun, că este bucurie în prezenţa îngerilor lui Dumnezeu chiar pentru un păcătos care se pocăieşte.5
Partea a patra

CHEMAREA LA O VIAŢĂ NOUĂ

CHEMAREA

Nu voi m-aţi ales pe mine. Eu v-am ales, şi v-am trimis să mergeţi şi să aduceţi roadă bună în vieţile voastre, roadă care să rămînă.1
Un om avea doi fii. El a spus celui mai mare: „Fiule, mergi şi lucrează astăzi în via mea.”

„Nu voi merge,” a răspuns fiul; dar mai târziu, şi-a schimbat inima şi a mers la câmp să lucreze.

Apoi, tatăl a spus fiului mai tânăr: „Mergi şi tu la câmp.” 

Îndată acesta i-a răspuns: „Voi face aşa.” Dar, el a rămas acasă şi a ignorat porunca tatălui său. 

Care dintre cei doi fii au împlinit porunca tatălui lor? 

De ce mă numiţi bun, dacă nu credeţi că eu sunt Dumnezeu? Cunoaşteţi poruncile: Să nu comiţi adulter; Să nu ucizi; Să nu furi; Să nu depui mărturie falsă; Cinsteşte pe tatăl şi pe mama ta; Faceţi astfel şi veţi avea comori în cer. Totuşi, veţi eşua dacă mă veţi onora numai cu vorbele voastre şi nu veţi folosi totul – averile, posesiunile şi vieţile voastre – pentru a-i ajuta pe cei în nevoie.2
Dacă vreţi să mă urmaţi, mai întâi trebuie să lăsaţi la o parte dorinţele şi modul vostru de viaţă egoist. Faceţi acest sacrificiu şi urmaţi-mă. Pentru că cei care doresc să aibă viaţa veşnică, trebuie să-şi pună mai întâi deoparte modul lor vechi de viaţă. Toţi care fac asta pentru mine vor descoperi o viaţă nouă – atât aici, pe pământ, cât şi în ceruri.3
Odată, era un împărat care a organizat nunta fiului său, prinţul. Când totul a fost gata, a trimis servitorii în provincie, ca să-i adune pe cei care erau invitaţi la nuntă, dar oaspeţii au refuzat să vină. 

Aşa că împăratul a trimis din nou servitorii, spunând: „Spuneţi celor invitaţi la nuntă că am pregătit o masă mare. Boii mei şi cei mai buni viţei au fost tăiaţi şi totul este gata. Veniţi la nuntă.”

Dar invitaţii au neglijat şi această chemare şi s-au întors la munca lor, unii la fermele lor, alţii la afacerile lor în oraş. Cei care au mai rămas au pus mâna pe servitorii împăratului şi i-au bătut până i-au omorât.

Când a auzit împăratul de cele întâmplate, s-a înfuriat. A trimis soldaţii palatului. Aceştia au prins pe ucigaşi, i-au executat şi le-au ars casele până în temelii. 

Apoi a spus slujitorilor lui: „Nunta este gata, dar cei care erau invitaţi nu au fost vrednici să participe. Mergeţi aşadar la cei pe care i-aţi întâlnit la colţurile străzii şi pe drumul din afara oraşului şi invitaţi-i la sărbătorirea nunţii.”

Astfel, servitorii împăratului au mers la colţurile străzilor din oraş, şi apoi de-a lungul şoselelor principale, şi au invitat pe toţi pe care i-au întâlnit, atât pe cei buni, cât şi pe cei răi, iar sala de nuntă a fost umplută de oaspeţii aceştia.

În seara aceea, a venit împăratul să-şi vadă oaspeţii. A fost şocat să vadă pe unul la masă, fără haina de nuntă care e fost dată tuturor. El l-a întrebat: „Cum se face că ai venit la sărbătoare fără haina de nuntă?” Dar omul nu a putut da un răspuns. 

Apoi împăratul a zis slujitorilor lui: „Legaţi-l pe acest om şi duceţi-l de aici.”

Vreau să mai spun: mulţi sunt chemaţi – în împărăţie – dar puţini sunt aleşi. A sosit vremea. Împărăţia lui Dumnezeu este aproape. V-am chemat din căile lumeşti de vieţuire. Pocăiţi-vă, îmbrăcaţi-vă cu haina mântuirii şi credeţi vestea aceasta bună.4
Nimeni nu poate veni la mine dacă Tatăl, care m-a trimis, nu-l atrage; iar eu voi învia pe acela în ziua de pe urmă. Pe fiecare dintre voi pe care mi i-a dat Tatăl vor veni la mine, şi pe oricine va veni la mine, nu-l voi refuza niciodată.5
Credeţi pentru că v-am spus lucrurile acestea? Cu adevărat veţi vedea chiar şi lucruri mai mari decât acestea.6
Intraţi aşadar pe poarta cea îngustă, pentru că lată este calea şi larg este drumul care duce la distrugere, şi mulţi merg pe acest drum. Dar îngustă este poarta şi calea care duce la viaţă, şi sunt puţini aceia care o găsesc. Faceţi orice efort pentru a merge prin poarta care duce la viaţă. Într-o zi, mulţi vor vrea să-şi schimbe calea pentru cea bună, şi va fi prea tîrziu.7
DESPRE A FI NĂSCUT A DOUA OARĂ

Nu vă miraţi că vă spun că trebuie să vă naşteţi din nou.1
În adevăr vă spun asta: până nu sunteţi născuţi din nou, nu puteţi vedea împărăţia lui Dumnezeu. Dacă nu vă naşteţi din apă şi din Duhul Sfânt nu puteţi intra în împărăţia lui Dumnezeu.2
Ceea ce este născut din carne este carne, şi ceea ce este născut din Duh este duh. Vântul bate încotro vrea el, şi noi îi auzim sunetul; dar nu putem spune de unde vine şi unde va merge. Aşa este şi cu oricine este născut din Duh.3
Vă dau aceste exemple: Nimeni nu coase un petic nou la o haină veche, pentru că materialul nou îl va deşira pe cel vechi, şi ruptura va fi mai mare. Nici nu puneţi vin nou în butoaie vechi. Butoaiele vechi se pot sparge iar vinul nou va curge afară şi investiţia va fi pierdută. Dar puneţi vinul nou în butoaie noi, şi amândouă sunt bine conservate.4
Cum se face că, cu aşa multă cunoştinţă, totuşi nu sunteţi familiarizaţi cu adevărurile elementare? Dacă v-am spus asemenea lucruri folosind exemple cotidiene, cum veţi înţelege dacă v-aş spune lucruri cereşti?5
Dumnezeu n-a trimis pe Fiul său în lume să condamne lumea; ci ca lumea să fie salvată prin el. Oricine crede în el nu este judecat; dar oricine nu crede, este deja condamnat, pentru că nu a crezut în numele singurului Fiu al lui Dumnezeu.6
Eu sunt învierea şi viaţa. Oricine crede în mine, chiar dacă o să moară pe pământul acesta, va trăi din nou. I se va da viaţă veşnică şi nu va pieri! V-am spus de multe ori: dacă credeţi veţi vedea gloria lui Dumnezeu.7
Lucrarea mea este să împlinesc scopul aceluia care m-a trimis şi să împlinesc lucrarea lui; şi aceasta este voia lui Dumnezeu: ca voi să ajungeţi la credinţa adevărată în Mesia, pe care l-a trimis Tatăl.8
Ascultaţi istorisirea aceasta: un om avea doi fii. Într-o zi, cel tânăr a spus tatălui său: „Tată, dă-mi partea mea de moştenire.” Aşa că tatăl i-a dat partea. 

Nu după multă vreme, acest fiu şi-a adunat posesiunile şi a călătorit într-o ţară îndepărtată. Acolo şi-a irosit averea într-o viaţă fără griji. Când şi-a cheltuit şi ultimul bănuţ, o foamete teribilă a venit peste ţară. El era dezolat şi fără prieteni.

În final a găsit de lucru, ca păzitor la porci. În disperarea lui, aproape a ajuns să mănânce cojile pe care le dădea porcilor; când, venindu-şi în fire, s-a gândit: „servitorii tatălui meu au pâine mai multă decât au nevoie să mănânce, în timp ce eu aproape am ajuns să mănânc hrana porcilor pentru a nu pieri! Mă voi întoarce la tatăl meu şi-i voi spune: ‚tată, am păcătuit împotriva ta şi a cerului. Nu mai sunt vrednic să fiu numit fiul tău, dar dă-mi voie cel puţin să fiu unul dintre servitorii tăi.”

Cu planul acesta în minte, s-a ridicat şi a început lunga călătorie înapoi la tatăl său.

Când era încă la mare depărtare, tatăl lui l-a văzut, şi făcîndu-i-se milă de el, a alergat să-l întâlnească şi l-a îmbrăţişat cu blândeţe.

Fiul a început: „Tată, am păcătuit împotriva cerului şi a ta, şi nu mai sunt vrednic sa fiu numit fiul tău.”

Dar tatăl nu l-a lăsat să-şi termine mărturisirea. S-a întors la servitorii săi şi a spus: „Aduceţi cele mai bune haine ale mele şi îmbrăcaţi-l pe fiul meu. Puneţi-i inelul meu cu pecete pe deget şi cei mai buni pantofi în picioare. Aduceţi viţeii noştri cei mai graşi şi ucideţi-i, şi haideţi să mâncăm şi să ne bucurăm. Pentru că acest fiu al meu era mort şi este viu din nou; a fost pierdut şi acum este găsit.” Peste câteva ore a început o petrecere mare. 

Spre seară, fratele mai mare s-a întors de la munca în câmp; pe când se apropia de casă a auzit muzica şi dansul. A chemat pe unul dintre servitori şi a întrebat: „Ce înseamnă serbarea asta?” 

Servitorul a răspuns: „Fratele tău a venit acasă şi tatăl tău a ucis cel mai gras viţel pentru că s-a întors viu şi nevătămat.”

La acestea, fratele s-a înfuriat şi a refuzat să participe la banchet, astfel că tatăl a ieşit afară şi l-a rugat să intre. 

Dar el i-a răspuns: „În toţi aceşti ani te-am servit, şi niciodată n-am încălcat vreuna din poruncile tale; şi totuşi niciodată nu ai dat vreo petrecere pentru mine şi prietenii mei. Acum se întoarce fratele meu rătăcitor, care fără îndoială şi-a irosit moştenirea cu prostituatele şi ai sacrificat viţelul îngrăşat pentru a sărbători.”

Tatăl a spus: „Fiule, tu ai fost întotdeauna cu mine şi ştii că tot ce am este al tău. Este drept să sărbătorim şi să fim mulţumitori; pentru că fratele tău a fost mort şi este viu din nou, a fost pierdut, dar acum este găsit.”9
Dacă  nu vă faceţi asemenea unui copilaş, nu veţi intra în împărăţia cerurilor. Fiul Omului a venit să-i mântuiască pe aceia care sunt pierduţi: pentru că voia Tatălui vostru care este în ceruri este ca până şi ultimul dintre voi să nu piară.10
Căci Dumnezeu a iubit atât de mult lumea, încât a dat pe singurul său Fiu, ca oricine crede în el să nu moară, ci să aibă viaţă veşnică. Credeţi aceasta?11
UCENICI ŞI SLUJITORI

Nu puteţi permite ca doi stăpâni să vă conducă vieţile. Fie veţi urî pe unul şi veţi iubi pe celălalt,  fie vă veţi ataşa de unul şi-l veţi dispreţui pe celălalt. Nu puteţi să-l slujiţi pe Dumnezeu şi să rămâneţi sclavi ai dumnezeilor lumii acesteia.1
Care dintre voi plănuieşte construirea unui turn fără ca înainte să chibzuiască şi să estimeze costurile, asigurându-se că are destui bani de cheltuială? Altfel, va pune temelia şi apoi va abandona proiectul. Cei care ar vedea acest lucru vor râde şi vor zice: „A început să construiască, dar acum s-a împotmolit.”

Un împărat care vrea să pornească la război trebuie mai întâi să se sfătuiască cu liderii săi militari şi să stabilească dacă armata sa de zece mii de soldaţi este capabilă s-o înfrângă pe aceea de treizeci de mii a duşmanului. Dacă sfătuitorii săi nu întrevăd şansa victoriei, el va fi nevoit să-şi trimită ambasadorii să întâlnească duşmanul şi să negocieze pacea, înainte de începerea bătăliei.

Şi voi trebuie să vă examinaţi ceea ce consideraţi că vă aparţine: familia, banii, posesiunile pământeşti. Dacă nu voiţi să calculaţi costurile şi apoi să renunţaţi chiar şi la aceste lucruri, nu mă puteţi urma cu adevărat.2
Daţi-mi voie să vă reamintesc: unei persoane care perseverează în lucrurile mici i se va acorda încredere în mai multe; şi persoanei care nu este cinstită nici măcar în lucrurile mici va fi la fel şi în cele mari. Dacă nu se poate avea încredere în voi în ceea ce priveşte bogăţiile pământeşti, cum să fiţi de încredere în bogăţiile cereşti? Şi dacă n-aţi fost credincioşi cu ceea ce aparţine altora, cine vă va oferi oare vouă bogăţii?3
Vă trimit ca pe nişte oi în mijlocul lupilor: fiţi aşadar înţelepţi ca şerpii şi blânzi ca porumbeii.4
Aţi văzut cum împăraţii şi stăpânitorii lumii acesteia îşi exercită autoritatea şi domnesc peste cei mai săraci care sunt mai jos de ei. Nu este tot aşa cu cei care aparţin împărăţiei lui Dumnezeu. Oricine va fi mare în mijlocul vostru, trebuie ca mai întâi să vă fie slujitor al tuturor. Şi eu, Mesia, nu am venit să fiu servit, ci ca să-mi dau viaţa pentru mulţi. Dacă ştiţi aceste lucruri, sunteţi fericiţi dacă le faceţi.5
Mergeţi mai departe în lumina cuvântului meu: astfel îmi sunteţi cu adevărat ucenici.

Nu fiţi asemenea celor ipocriţi şi pioşi, inventând legi şi reguli. Ei slăvesc legile lor şi totuşi nu urmează nici una din ele. Ei pun poverile legalismului pe umerii celor care-i urmează, în timp ce lor nici nu le pasă de ele. Ei parcurg distanţe mari doar pentru a fi văzuţi, poartă haine extravagante şi se poartă ceremonios; le place să se aşeze în capul meselor şi în rândurile din faţă. Lor le place să fie stimaţi şi numiţi oameni învăţaţi. Dar voi n-ar trebui să fiţi chemaţi învăţători sau oameni cu stimă; pentru că este un singur învăţător şi voi sunteţi cu toţii fraţii şi surorile lui.

Evitaţi să-i numiţi pe oameni părinţii voştri spirituali; pentru că aveţi un singur Tată în cer. Şi nici nu permiteţi nimănui să vă numească învăţători sau învăţaţi; pentru că este un singur învăţător, Cristos. Acela care este cel mai mare între voi trebuie mai întâi să fie servitorul vostru; şi toţi cei care se umilesc vor fi înălţaţi.6
Când Mesia se va întoarce în gloria sa, împreună cu toţi îngerii, el va şedea pe tronul gloriei sale cereşti. Toate naţiunile vor fi adunate înaintea lui; şi el va separa pe oameni unii de alţii, cum desparte un păstor oile de capre. Oile vor sta la dreapta sa, iar caprele la stânga.

Apoi Împăratul va spune celor de la dreapta sa: „Veniţi, binecuvântaţi de Tatăl meu; intraţi în moştenirea împărăţiei, pregătită pentru voi de la întemeierea lumii. Pentru că am fost flămând şi mi-aţi dat de mâncare. Mi-a fost sete, şi mi-aţi adus apă rece să beau. Am fost un străin, şi voi m-aţi invitat înăuntru. N-am avut haine, şi m-aţi îmbrăcat. Am fost bolnav, şi m-aţi îngrijit. Am fost în închisoare şi voi m-aţi vizitat.”

Apoi, cei drepţi se vor mira şi vor răspunde: „Doamne, când te-am văzut flămând şi te-am hrănit; sau însetat, şi ţi-am dat de băut? Când te-am văzut noi străin şi ţi-am dat adăpost; sau în nevoie de haine, şi te-am îmbrăcat? Te-am văzut vreodată bolnav şi te-am îngrijit; sau în închisoare şi te-am vizitat?”

Împăratul le va răspunde: „Adevărat vă spun, că ori de câte ori aţi făcut aceste lucruri celui mai neînsemnat dintre fraţii mei, aţi făcut asta şi pentru mine.”

Dar celor de la stânga sa, Împăratul le va spune: „Depărtaţi-vă de la mine! Pentru că am fost flămând şi nu mi-aţi dat de mâncare;  mi-a fost sete, şi nu mi-aţi oferit nimic să beau. Am fost un străin, şi voi mi-aţi întors spatele. Am fost gol, şi nu m-aţi îmbrăcat. Am fost bolnav, şi  nu m-aţi îngrijit. Am fost în închisoare şi voi nu m-aţi vizitat.”

Ei îi vor răspunde: „Doamne, când te-am văzut noi flămând, însetat, sau străin, sau bolnav, sau străin, sau în închisoare şi nu te-am mângâiat?”

Împăratul le va răspunde: „Adevărat vă spun, ori de câte ori nu aţi făcut aceste lucruri celui mai neînsemnat dintre fraţii mei, mie nu mi le-aţi făcut.”

Aceştia vor fi trimişi în întunericul veşnic, dar cei drepţi vor fi conduşi în locul păcii.7
Voi mă numiţi învăţător şi Domn, şi aveţi dreptate, pentru că sunt. Atunci, dacă în calitate de Domn şi învăţător al vostru, vreau să fiu cel mai de jos servitor al vostru, şi voi ar trebui să doriţi să vă slujiţi unul altuia. Eu v-am dat un exemplu; faceţi cum am făcut şi eu pentru voi.8
MAREA CHEMARE
Lăsaţi-i pe cei care sunt morţi spiritual să-şi vadă de grijile lor; dar voi mergeţi şi proclamaţi venirea împărăţiei lui Dumnezeu lumii care aşteaptă.1
Înaintea voastră stă un seceriş mare; dar, din nefericire, lucrătorii sunt puţini. Rugaţi-vă Domnului secerişului ca să trimită mai mulţi lucrători să-i strângă recolta. Nici unul care pune mâna pe plug şi apoi se uită înapoi nu este potrivit pentru împărăţia lui Dumnezeu.2
Voi care credeţi în mine, veţi face aceleaşi lucruri pe care le fac eu, şi chiar mai mari; pentru ca eu trebuie să mă întorc la Tatăl meu în ceruri. Dacă vreţi să mă slujiţi, urmaţi-mă; şi acolo unde sunt eu, acolo şi voi, servitorii mei, veţi fi, şi veţi fi onoraţi de Tatăl meu.3
Mergeţi, anunţaţi: „Împărăţia cerurilor a venit la voi.”

Vindecaţi pe bolnavi, da-ţi leproşilor sănătate; înviaţi morţii; scoateţi afară demonii! Amintiţi-vă ce v-am spus: „În dar aţi primit această nouă viaţă. Daţi şi voi în dar!”4
Dacă nu sunteţi pentru mine, sunteţi contra mea; şi cei care nu se adună cu mine se risipesc.5
Ori de câte ori sunteţi invitaţi într-o casă duceţi o binecuvântare şi spuneţi: „Pacea să fie în casa aceasta.” Dacă cei din casă sunt pentru pace, binecuvântarea va fi acceptată, şi ei se vor bucura de ea. Dacă nu, beneficiile binecuvântării se vor întoarce la voi.

Nu ezitaţi să fiţi ospitalieri şi nu fiţi fără un ţel. Bucuraţi-vă de orice fel de mâncare sau băutură care vă este oferit, pentru că acela care munceşte este vrednic de plata sa.6
Aceia care primesc persoana pe care o trimit eu cu mesajul acesta, de asemenea mă primesc şi pe mine, şi cei care mă primesc pe mine, îl primesc şi pe Tatăl care m-a trimis.7
Fiţi atenţi: sunt câţiva care ar dori să reducă la tăcere vocile voastre; care vă vor duce în faţa tribunalului, şi se vor judeca cu voi pe nedrept, căutând întemniţarea voastră. Datorită mesajului meu, veţi fi chemaţi să depuneţi mărturie în faţa celor care nu cred: conducători, guvernatori şi împăraţi.

Dacă sunteţi acuzaţi şi aduşi la judecată, nu vă temeţi că vă vor lipsi cuvintele. Vă vor fi date pe loc. Nu e nevoie să vă bazaţi doar pe cuvintele voastre, pentru că Duhul Tatălui vostru va vorbi prin voi. Amintiţi-vă că în împărăţiile pământeşti nici un servitor nu este mai mare decât stăpânul său. Dacă m-au persecutat pe mine, vă vor persecuta şi pe voi, pedepsindu-vă pentru cauza mea, dându-şi seama cine este acela care m-a trimis în lume. Dar dacă ei vor accepta şi vor urma mesajul meu, la fel îl vor accepta şi îl vor urma şi pe al vostru.8
Dacă eu n-aş fi venit cu mesajul adevărului, locuitorii pământului n-ar fi conştienţi de eşecurile lor şi de comportamentul lor păcătos. Acum ei sunt incapabili să se mai ascundă în spatele ignoranţei adevărului. Dacă n-aş fi făcut atâtea minuni în mijlocul lor, ei nu şi-ar fi dat seama de faptul că sunt limitaţi. Dar acum, cei care au respins adevărul au văzut minunile, şi mă urăsc, pe mine şi pe Tatăl meu. Acestea se vor întâmpla, ca să se împlinească profeţia: „M-au urât fără vreun motiv.”9
Acesta este focul pe care am venit să-l aduc pe pământ. Cât îmi doresc să-l văd arzând! V-aţi imaginat că am venit să aduc linişte şi calm pe pământ? Nu, vă spun că am venit să aduc dezbinare: căci de acum, într-o casă de cinci persoane, vor fi dezbinaţi doi împotriva a trei şi trei împotriva a doi în ceea ce priveşte crezul lor.10
Când vă confruntaţi cu ura din partea lumii, amintiţi-vă cum m-au urât pe mine. Şi când vă persecută într-un loc, mutaţi-vă în altul. Şi nu veţi fi ajuns în toate oraşele lumii înainte ca Mesia să se reîntoarcă. Dacă un oraş refuză să vă accepte, sau să asculte mesajul vostru, scuturaţi de pe picioarele voastre praful din oraşul acela şi părăsiţi-l. Credeţi-mă, în ziua judecăţii, va fi mai bine pentru Sodoma şi Gomora decât pentru oraşul acela.11
Dacă aţi urma felul de viaţă al lumii, lumea v-ar iubi. Dar pentru că urmaţi felul de viaţă al împărăţiei, lumea vă dispreţuieşte şi vă urăşte.12
Oricine aude cuvântul pe care îl vorbiţi voi, mă aude pe mine; şi aceia care vă dispreţuiesc pe voi, datorită cuvintelor voastre adevărate, mă dispreţuiesc pe mine. Şi respingându-mă pe mine, ei îl resping şi pe Tatăl care m-a trimis. Suportaţi criticismul scepticilor şi al acelora care se îndoiesc, de dragul numelui meu. Staţi pe poziţii; făcând aşa, veţi fi mîntuiţi.13
Aceste cuvinte vi le-am spus ca în mine şi în cuvintele mele să găsiţi pace. În lume veţi avea dureri şi necazuri; dar fiţi fericiţi, pentru că eu am biruit lumea.14
RUGĂCIUNEA LUI ISUS PENTRU UCENICII SĂI

Tată, a sosit ceasul. Glorifică pe Fiul tău, astfel ca el să-ţi aducă glorie ţie; pentru că i-ai dat autoritate peste orice bărbat sau femeie de pe pământ, ca el să poată da viaţă veşnică celor pe care i-i-ai dat tu.1
Şi aceasta este viaţa veşnică: ca ei să te cunoască pe tine, singurul Dumnezeu adevărat, şi pe Isus Cristos pe care l-ai trimis tu. Eu te-am glorificat pe pământul acesta împlinind lucrarea pe care mi-ai dat-o să-o fac. Acum, Tată, arată-mi gloria ta în timp ce stau în prezenţa ta, gloria pe care am avut-o încă dinainte de a fi lumea. Eu te-am descoperit pe tine tuturor celor pe care mi-i-ai dat din lume. Ei au fost ai tăi, şi mi-i-ai dat mie, şi ei au acceptat cuvintele tale veşnice. Acum ei ştiu că tot ce mi-ai dat vine de la tine. Le-am dăruit lor, cu credincioşie, cuvintele pe care mi le-ai dat tu; ei le-au crezut şi cred în inimile lor că eu vin de la Dumnezeu, trimis de tine pentru ei.

Nu mă rog pentru lume, ci pentru aceia pe care mi-i-ai dat mie; ei sunt cu adevărat ai tăi. Toţi aceştia care au crezut în mine sunt ai tăi; şi ei mă cinstesc. Mă întorc la tine în cer; dar cei care cred în mine rămân aici. Tată, păstrează-i prin puterea numelui Tău; ca ei toţi să fie una, după cum noi suntem una.

Cât timp am fost cu ei în lume, i-am păzit cu puterea pe care mi-ai dat-o mie; i-am protejat, şi nici unul nu să-a pierdut, în afară de fiul pierzării, pentru ca scriptura să se împlinească. Acum eu vin la tine; dar îţi cer aceste lucruri cât timp mai sunt în lume, pentru ca ei să poată experimenta şi să le fie descoperit ceea ce este al lor.

Le-am dat cuvântul tău, şi lumea i-a urât, pentru că ei nu mai sunt copii ai acestei lumi moarte şi întunecate, aşa cum nici eu nu sunt. Nu-ţi cer să-i iei din lume, ci să-i păzeşti de cel rău; pentru că nu mai sunt copii ai întunericului, după cum nici eu nu sunt. Sfinţeşte-i prin adevărul tău; căci cuvântul tău este adevărul.

Aşa cum m-ai trimis pe mine în lume, îi trimit şi pe ei în lume. Şi de dragul lor mă jertfesc eu, ca ei să fie sfinţiţi şi să crească în adevăr. Nu mă rog doar pentru aceştia, ci şi pentru viitorii credincioşi, care vor crede în mine datorită mărturiei pe care o vor duce ei. Fă-i pe toţi o inimă şi un gând, aşa cum şi eu sunt una cu tine: după cum tu eşti în mine şi eu în tine, ei vor fi în noi; şi lumea va şti că tu m-ai trimis.

Le-am dat slava pe care mi-ai dat-o tu, ca ei să fie una, după cum şi noi suntem una: eu în ei, şi tu în mine, fiind desăvârşiţi în unul singur, ca prin aceasta lumea să înţeleagă pe deplin că tu m-ai trimis, şi că eu i-am iubit cum m-ai iubit tu pe mine. Fie ca şi ei să fie într-o zi acolo unde sunt eu, părtaşi slavei mele, pe care mi-ai dat-o cu dragoste încă de la întemeierea lumii.

Tată al bunătăţii şi adevărului, lumea nu te cunoaşte; dar eu te cunosc, şi aceştia care cred în mine ştiu acum că tu eşti acela care m-a trimis. Li te-am descoperit lor, ca dragostea ce o ai pentru ei să rămână în inimile lor şi ca eu să locuiesc acolo de asemenea. Aşa să fie.2
Partea a cincea

PROMISIUNEA
GENERAŢIA ACEASTA

Oricui îi este ruşine de mine şi de cuvintele mele în zilele acelea de păcat şi necredinţă, de acea persoană îi va fi ruşine Fiului Omului când se va întoarce în gloria Tatălui său şi cu sfinţii îngeri.1
Încă lipsită de credinţă, această generaţie îndoielnică cere un semn; şi nu i se va da nici un semn decât acela al profetului Iona. Pentru că întocmai cum Iona a fost în adânc pentru trei zile şi trei nopţi, şi Fiul Omului va fi îngropat trei zile şi trei nopţi în pământ.

Adevărat este că va veni ziua când locuitorii cetăţii Ninive, oraşul hoţiilor, vor sta în picioare la judecata generaţiei acesteia şi o vor condamna; pentru că ei să-au pocăit ca urmare a propovăduirii lui Iona, şi acum unul mai mare decât Iona stă în faţa voastră.

Împărăteasa din Sheba se va ridica de asemenea la judecata acestei generaţii şi o va condamna; pentru că a călătorit o distanţă mare să audă înţelepciunea lui Solomon, şi iată, acum a venit o înţelepciune mai mare decât a lui Solomon.2
Cum să descriu generaţia aceasta? Sunt precum copiii care şed în piaţă spunându-l prietenilor lor: „Am cântat la fluierele noastre, dar n-aţi vrut să dansaţi, ori să cântaţi. Aşa că am cântat o doină, însă aţi refuzat să jeliţi.”

Ioan a venit şi a trăit între voi în austeritate. Toţi au spus: „Trebuie că are demon.” Acum a venit Fiul Omului bucurându-se de viaţă din plin; şi voi spuneţi: „Este un beţiv şi un chefuitor, prieten al celor de jos şi al păcătoşilor!” Cu aşa o înţelepciune vă motivaţi propriile inepţii.3
Oh, generaţie care trăieşti bazându-te pe minciuni: cum nu poţi spune nimic vrednic să fie auzit? Căci din prinosul inimii vorbeşte gura.4
Când se înserează spuneţi: „Va fi vreme bună, pentru că cerul este purpuriu.” Şi dimineaţa ziceţi: „Va fi vreme rea pentru că cerul este posomorât.” Puteţi prevedea cu acurateţe o schimbare a vremii. Şi totuşi, nu puteţi distinge semnele vremurilor care se schimbă? 5
Veniţi, toţi cei obosiţi, obidiţi şi sătui de viaţă şi eu vă voi da odihnă! Primiţi cuvintele mele şi lăsaţi-mă să vă învăţ, pentru că eu sunt blând şi bun. Şi în cele din urmă veţi găsi odihnă pentru sufletele voastre! Căci tot ceea ce cer  de la voi este spre binele vostru şi vă voi da să duceţi lumina.6
Aceia din voi care aţi ales să mă urmaţi în generaţia aceasta, voi veţi şedea într-o zi pe tron şi veţi judeca împărăţiile şi pe cei care şi-au împietrit inimile şi au întors spatele acestor cuvinte ale dreptăţii.7
UN LOC PENTRU TINE

Eu merg să pregătesc un loc pentru voi.1
Să ştiţi aceasta: dacă merg să vă pregătesc un loc, mă voi întoarce şi vă voi lua să fiţi acolo împreună cu mine; ca acolo unde sunt eu să fiţi şi voi. Nu lăsaţi inimile voastre să se tulbure: credeţi în Dumnezeu; credeţi şi în mine. În casa Tatălui meu sunt multe locuri: dacă n-ar fi fost aşa, v-aş fi spus. Trebuie să merg acolo, dar mă voi întoarce. Dacă m-aţi iubi cu adevărat, v-aţi bucura, pentru că merg la Tatăl: căci Tatăl este mai mare decât mine.2
Nu vă miraţi că vă spun: încă puţină vreme şi nu mă veţi mai vedea; nu după mult după aceea mă veţi vedea iarăşi. Veţi plânge şi vă veţi întrista; dar lumea se va bucura. Voi veţi fi întristaţi; dar întristarea voastră va fi prefăcută în bucurie.3
O femeie când naşte este în dureri şi agonie; dar imediat ce a născut copilul, uită tot greul pentru că se bucură de venirea copilului ei pe lume. Pentru o vreme este posibil să experimentaţi durerea; dar vă voi vedea din nou şi inima vi se va bucura şi nimeni nu vă va putea lua bucuria.4
PROMISIUNEA DUHULUI

Duhul este cel care are puterea să dea viaţă.1
Dacă mă iubiţi, atunci păziţi poruncile mele. Şi eu voi ruga pe Tatăl, şi el vă va da un alt Mângâietor care să fie cu voi pentru totdeauna. El este Duhul adevărului. Lumea nu-l acceptă, pentru nici nu îl vede, nici nu îl cunoaşte. Dar voi îl veţi cunoaşte, pentru că el va locui în voi şi va fi în voi.2
Nu vă voi lăsa fără mângâiere. Acum este necesar pentru voi ca eu să plec; căci dacă eu nu plec, Mângâietorul, Duhul Sfânt, nu va veni la voi. Dacă plec, îl voi trimite la voi.

Când vine el, va descoperi lumii ce este păcatul şi ce este dreptatea şi judecata. Păcatul, pentru că ei nu cred în mine; dreptatea, pentru că merg la Tatăl meu şi voi nu mă veţi mai vedea; judecata, pentru că puterea celui care domneşte în lumea aceasta a fost împrăştiată.

Mai am multe să vă spun, dar nu le puteţi înţelege acum. Oricum, când va veni Duhul advărului, el vă va călăuzi în tot adevărul, căci el nu va vorbi de la el; ci tot ce aude el vă va vorbi, arătându-vă cele ce vor veni.3
El mă va lăuda şi mă va glorifica, arătându-vă slava mea. Amintiţi-vă: toată slava Tatălui este şi a mea. De aceea pot să vă fac această promisiune: Duhul vă va descoperi vouă natura mea divină.4
Dacă copilul tău îţi cere pâine, i-ai da o piatră? Dacă copilul tău îţi cere peşte să mănânce, i-ai da un şarpe? I-ai da un scorpion micuţului care ţi-ar cere un ou? Atunci, dacă pământeşti fiind, ştiţi cum să îngrijiţi de copiii voştri, cu cât mai mult Tatăl vostru din cer va da Duhul Sfânt celor care îl roagă?5
Când va veni Mângâietorul, Duhul adevărului, pe care îl voi trimite eu, el vă va mărturisi despre mine. El vă va învăţa toate lucrurile, şi vă va aminti tot ce v-am spus.6
O INVITAŢIE LA VIAŢĂ

Oricine care cred în Fiul va avea viaţă veşnică.1
Un om bogat a plănuit un mare banchet şi a invitat mulţi oaspeţi. Când pregătirile au fost gata, şi-a trimis servitorii la cei care fuseseră invitaţi anunţându-i: „Veniţi, căci toate lucrurile sunt acum gata.”

Dar toţi cei care fuseseră invitaţi au început să se scuze. Primul a replicat: „Tocmai mi-am cumpărat o bucată de pământ şi trebuie să merg să-o văd din nou. Te rog scuză-mă.”

Al doilea a spus: „Abia mi-am luat o cireadă de boi şi trebuie să merg să-i testez. Să-mi fie cu iertare.”

Al treilea a răspuns: „Tocmai m-am căsătorit şi nu pot să vin.”

În cele din urmă, când servitorul să-a întors şi a raportat cele întâmplate, stăpânul a ordonat: „ Mergi repede pe străzile cetăţii şi adună pe cei săraci, ologi, bolnavi şi orbi.”

Servitorul a făcut aşa, şi să-a întors spunând: „Domnule, am făcut întocmai, şi încă mai este loc la masă.”

„Mergi atunci,” a replicat omul, „afară, pe drumurile din afara cetăţii şi pe câmp şi îndeamnă-i pe cei pe care-i întâlneşti să vină ca masa mea să fie umplută. Căci vă spun: nici unul dintre cei care fuseseră iniţial invitaţi nu vor gusta din banchetul pe care l-am pregătit pentru ei.”2
Oricine aude cuvântul meu şi crede în cel care m-a trimis are viaţă veşnică şi nu va fi condamnat; ci va trece din moarte la viaţă. Nu vă miraţi de asta; căci vine vremea când morţii voi auzi vocea Fiului lui Dumnezeu, şi cei care îi vor auzi vocea vor trăi. În mormintele lor, morţii vor auzi vocea lui şi vor fi înviaţi; cei care au făcut binele vor învia la o viaţă nouă, şi cei care au trăit în păcat vor fi înviaţi pentru judecată.3
Aceasta este calea spre viaţa veşnică: cunoscându-l pe singurul Dumnezeu adevărat şi pe Isus Cristos pe care l-a trimis pe pământ! Puneţi cuvintele mele la inimă. Căci atât de mult a iubit Dumnezeu lumea, încât  a dat pe singurul său Fiu să moară, ca oricine crede în el să nu piară, ci să fie salvat şi să aibă viaţă veşnică. Această veste bună a împărăţiei va fi predicată în toată lumea ca mărturie pentru toate naţiile; şi apoi va veni sfîrşitul.4
VREMURILE SFÎRŞITULUI

Adevărat vă spun: nu va trece generaţia aceasta până se împlinesc toate aceste lucruri.1
A fost un agricultor care a plantat o vie şi a instalat şi o presă pentru vin. A zidit un gard înalt în jurul proprietăţii sale şi a angajat un paznic. Apoi, a închiriat-o unora care lucrau în vie şi el a călătorit într-o ţară îndepărtată. Când se apropia vremea recoltei, proprietarul a trimis servitorii săi la cei care îngrijeau via, pentru a-şi lua partea de profit. Dar păzitorii viei i-au luat cu asalt, au bătut pe unul, au ucis pe un altul iar pe al treilea l-au alungat cu pietre.

Pentru a doua oară şi-a trimis proprietarul servitorii să-i aducă veniturile ce i se cuveneau; şi cu toate că a trimis un grup mai mare de data aceasta, ei s-au confruntat cu aceeaşi situaţie.

În cele din urmă, proprietarul viei a trimis pe fiul său, gândindu-se: „Cel puţin pe fiul meu îl vor respecta.”

Totuşi, când vierii l-au văzut pe fiul stăpânului apropiindu-se, au uneltit între ei: „Acesta este moştenitorul. Dacă îl omorâm, moştenirea lui ne va rămâne nouă.”

Aşa că l-au luat, l-au târât în vie şi l-au omorât. Vă întreb: când se va întoarce stăpânul viei, ce se va alege de vierii aceştia?2
Poporul meu, poporul meu, care ai omorât profeţii şi i-ai respins pe cei care ţi-au fost trimişi, de câte ori te-aş fi adunat, cum îşi strânge găina puii sub aripile ei, şi totuşi n-ai dorit să ai parte de asta! Iată, casa ţi-este părăsită; şi nu mă vei mai vedea până vor veni vremurile când toţi vor spune: „Binecuvântat este cel ce vine în numele Domnului.”3
Dacă ai fi cunoscut, în ziua aceasta, pacea veşnică ce ţi-a stat la dispoziţie! Dar acum ea este ascunsă de ochii tăi. Puterile cerului sunt adunate, inimile oamenilor sunt pline de frică, anticipând calamităţile care vor veni pe pămînt.4
Când va veni sfârşitul vremurilor şi veţi vedea urâciunea pustiirii despre care vorbeşte profetul Daniel „că stă în locul preasfânt”, atunci este vremea ca aceia care locuiesc în oraşe să fugă în munţi. Nici unul care va fi pe acoperişul casei să nu piardă timp coborându-se să ia ceva din casă; nici cei care vor lucra la câmp să nu se întoarcă după hainele lor. Vai de femeile care vor purta copii în zilele acelea! Rugaţi-vă ca fuga voastră să nu fie iarna, sau în ziua de Sabat: pentru că vor fi mari nenorociri, inegalabile de la începuturile lumii şi cum nu vor mai fi vreodată. Dacă n-ar fi scurtate zilele acelea, n-ar supravieţui nici unul: şi totuşi zilele acelea vor fi scurtate de dragul poporului ales al lui Dumnezeu.5
Căci va veni vremea când vrăşmaşii voştri vă vor împrejmui cu ziduri şi vă vor prinde înăuntru. Vă vor pune la pământ, şi pe copiii voştri împreună cu voi, şi nu vor lăsa piatră pe piatră şi toată mizeria aceasta va fi pentru că nu l-aţi recunoscut pe Dumnezeu care a venit la voi.6
Vedeţi zidurile măreţe ale templului? Adevărat vă spun că nici o piatră nu va rămânea în picioare! Ierusalimul va fi călcat în picioarele păgânilor, până se va împlini numărul neamurilor.7
Când veţi auzi de războaie şi de tulburări, nu lăsaţi ca inimile să vi se tulbure: pentru că aceste lucruri trebuie să se întâmple; încă nu a venit sfârşitul. O naţiune se va ridica împotriva altei naţiuni şi o împărăţie împotriva altei împărăţii. Semne înfricoşătoare şi măreţe vor apărea în ceruri. Vor fi semne ale soarelui, ale lunii şi chiar în stele. Pe pământ va fi mare necaz între popoare şi uimirea va creşte precum valurile înspumate ale mării. Se vor înmulţi perioadele de foamete, plăgile şi cutremurele de pământ. Toate acestea sunt începutul durerilor. Pentru că păcatele vor fi multe, dragostea multora se va răci.8
Veţi fi înşelaţi şi condamnaţi la moarte şi veţi fi urâţi de toate neamurile pentru numele meu. Dar rămâneţi treji, şi rugaţi-vă ca să fiţi vrednici de a trece prin aceste lucruri care se vor împlini, pentru a sta în picioare într-o zi în faţa lui Mesia, Fiul Omului.9
Învăţaţi de la smochin. Când ramurile îi cresc şi produc frunze noi, ştiţi că se apropie vara. Nimeni nu cunoaşte exact ziua sau ora întoarcerii lui Mesia; nici măcar îngerii din ceruri, ci numai Tatăl meu. Totuşi, când veţi vedea toate acestea întâmplându-se, veţi şti că ziua se apropie.10
ÎNTOARCEREA

Aşadar vegheaţi, pentru că nu ştiţi ora la care va veni Domnul vostru.1
Păziţi-vă, ca să nu vă înşele cineva; căci la sfârşitul vremurilor, mulţi vor veni folosindu-se de numele meu, zicând: „Eu sunt Christosul,” şi ei vor înşela pe mulţi. Se vor ridica profeţi mincinoşi; şi ei de asemenea îi vor determina pe mulţi să le creadă minciunile.2
Să nu-i credeţi atunci când vă vor spune: „Iată unul ca şi Cristos aici, sau acolo este un fel de Cristos”. Pentru că se vor ridica mulţi Christoşi mincinoşi şi profeţi falşi, făcând semne ciudate şi minuni. Chiar şi cei drepţi vor fi înşelaţi.

Dacă se va zice: „Iată, este în deşert”, nu vă grăbiţi să mă căutaţi; sau dacă se va zice: „El este într-un loc pe care numai eu îl ştiu,” nu îi credeţi. Pentru că aşa cum fulgerul loveşte cerul şi-l luminează de la est la vest, tot astfel va fi venirea Fiului Omului.3
La sfârşitul vremurilor, semnele Fiului Omului vor apărea pe ceruri, înfricoşând naţiunile; pentru că îl vor vedea pe Mesia, Fiul Omului, venind cu putere şi mare slavă; şi ei îl vor vedea pe Fiul Omului şezând la dreapta Dumnezeului celui viu, întorcându-se pe norii cerului. Şi el îşi va trimite îngerii cu sunetul unei trompete; şi ei vor strânge pe aleşii săi din cele patru zări, de la cele mai îndepărtate margini ale pământului şi cerurilor, şi vor răsplăti pe fiecare în conformitate cu faptele lui.4
Aşa a fost şi în zilele lui Noe, tot astfel va vi şi când va veni Fiul Omului. În zilele de dinaintea potopului, ei mâncau şi se veseleau, însurându-se sau divorţând, fiind nepăsători, până în ziua intrării lui Noe în corabie. Au ignorat cu desăvârşire avertismentele privitoare la apropierea potopului.5
Aşa a fost şi în vremea lui Lot. Oamenii mâncau şi beau, cumpărau şi vindeau, plantau şi construiau. Dar în ziua în care Lot a părăsit Sodoma a plouat cu foc şi pucioasă din ceruri şi i-a distrus pe ei toţi. La fel va fi şi în ziua în care Fiul Omului va fi arătat.6
Nu lăsaţi ca inimile voastre să fie copleşite de căutarea plăcerilor pământeşti, de lăcomii sau de îngrijorările vieţii. Venirea mea să nu vă găsească nepregătiţi; pentru că ea va veni ca un hoţ peste toţi locuitorii pămîntului.7
Doi oameni vor munci la câmp. Unul va fi luat şi celălalt va fi lăsat. Două femei vor măcina la moară. Una va fi luată şi cealaltă va fi lăsată. Vegheaţi aşadar, pentru că nu ştiţi ceasul când se va întoarce Fiul Omului. Dar ştiţi aceasta: că dacă cei din casă ar fi ştiut ora la care hoţul a plănuit să intre în casă, ei ar fi stat treji şi ar fi aşteptat, şi n-ar fi lăsat ca să le fie jefuită casa.

Vă pot asigura de faptul că mulţi profeţi şi împăraţi şi-au dorit să vadă lucrurile pe care le vedeţi voi acum, şi n-au avut ocazia; şi şi-au dorit să audă lucrurile pe care le auziţi voi acum, şi n-au avut posibilitatea; în timp ce voi aţi văzut toate aceste profeţii adeverindu-se.

Pregătiţi-vă inima; pentru că atunci când vă veţi aştepta mai puţin va veni Fiul Omului.8
Ascultaţi povestea celor zece domnişoare de onoare care şi-au luat felinarele şi au plecat să-l întâlnească pe mire, luminând drumul pentru sosirea lui. Grupul fetelor era compus din cinci înţelepte şi cinci neînţelepte. Acestea din urmă şi-au luat felinarele dar n-au luat şi combustibil de rezervă. Sosirea mirelui fiind întârziată, ele au început să obosească şi să adoarmă. 

Apoi, la miezul nopţii să-a auzit un strigăt: „Iată, se apropie mirele! A venit vremea să-l întâmpinaţi!”

Grăbite, domnişoarele de onoare să-au ridicat să-şi pregătească lămpile. Cele neînţelepte au spus celorlalte: „Daţi-ne ceva din combustibilul vostru; căci lămpile noastre sunt goale.”

„Nu putem,” au răspuns cele înţelepte, „pentru că nu avem destul combustibil pentru toate. Mergeţi repede, treziţi pe cei care vând şi cumpăraţi-vă.”

Dar în timp ce ele erau plecate după combustibil, a venit mirele; şi cei care au fost gata au mers cu el la celebrarea căsătoriei, iar uşa a fost închisă.

După destul de mult timp, să-au întors şi celelalte domnişoare de onoare şi au început să strige: „Doamne, Doamne, dă-ne voie să intrăm.”

Dar el le-a răspuns şi le-a zis: „Adevărat vă spun că nu ştiu cine sunteţi.”9
Ferice de slujitorii aceia pe care Domnul, atunci când va veni, îi va găsi gata şi aşteptând venirea lui, chiar dacă va veni în miezul nopţii ori în zori de zi. Adevărat vă spun că el îşi va îmbrăca haina de sărbătoare şi-i va invita pe aceşti slujitori să şadă cu el la masă, iar el se va ridica şi îi va servi ca pe nişte oaspeţi de onoare!10
Vegheaţi şi fiţi cu ochii în patru; pentru că nu ştiţi ziua sau ora la care se va întoarce Fiul Omului. Şi trăiţi-vă viaţa într-o manieră adecvată, cu luminile aprinse strălucitor; ca acei slujitori care aşteaptă în faţa uşii să audă bătaia Domnului lor, şi care vor fi găsiţi gata şi anticipând venirea lui.11
Este mai uşor ca cerurile şi pământul să treacă, decât ca o fărâmă din cuvintele acestea să dea greş.12
Partea a şasea

ULTIMELE ZILE ALE LUI CHRISTOS PE PĂMÎNT

TRĂDAREA

Toate lucrurile care au fost scrise de profeţi cu privire la Mesia se vor împlini. El va fi dat pe mâna păgânilor, batjocorit, dispreţuit şi ocărât. Îl vor bate şi-l vor trimite la moarte; dar în a treia zi el va învia.1
În curând va trebui să părăsesc pământul acesta. Pentru moment nu puteţi veni cu mine în locul în care mă duc. Haideţi să mâncăm împreună pentru ultima dată Paştele, înainte de a veni vremea ca eu să sufăr; căci vă spun adevărul: nu voi mai sărbători Paştele până tot ceea ce cuprinde semnificaţia lui se va împlini în împărăţia lui Dumnezeu; nici nu voi mai bea rodul viţei, până va veni împărăţia lui Dumnezeu.

Pâinea aceasta reprezintă trupul meu care este dat pentru voi. Mâncaţi-o în amintirea mea. Acest vin reprezintă noul legământ de mântuire al lui Dumnezeu, pecetluit cu sângele meu pe care îl vărs pentru voi.2
Trebuie să-mi dau viaţa, ala cum a fost profeţit. Ce durere va veni peste acela care va trăda pe Fiul Omului! Ar fi fost mai bine să nu se fi născut. Vă spun vouă lucrurile acestea pentru că îi cunosc foarte bine pe aceia pe care i-am ales; dar a fost scris: „Cel care împarte pâinea cu mine mă va trăda.” Vă spun acum, pentru că se va împlini, şi pentru ca apoi să credeţi în mine.3
Vă lăudaţi că sunteţi dispuşi să vă daţi viaţa pentru mine? Din nefericire, toţi mă veţi părăsi în noaptea trădării mele, după cum au scris profeţii: „Voi bate păstorul şi oile se vor risipi.”4
Oh, Tată, ascultă-mi rugăciunea! Dacă se poate, îndepărtează urgia aceasta de la mine! Totuşi, nu voia mea, ci voia ta să se facă.5
Iată, a venit ceasul ca Fiul Omului să fie dat în mâinile păcătoşilor. Atenţie, cei care se conduc după sabie, de sabie vor pieri.6
Totuşi, cum se face că trădaţi pe Fiul Omului cu un sărut, arestându-mă ca şi cum aş fi un hoţ înarmat? Zi de zi am fost cu voi în templu şi niciodată nu v-aţi atins de mine. Dar acesta este ceasul vostru şi acum lucrează puterea întunericului.7
Nu vă daţi seama că aş putea să mă rog Tatălui meu şi el mi-ar trimite douăsprezece legiuni de îngeri în apărare? Dar cum să-ar împlini atunci scripturile care spun că trebuie să se întâmple în felul acesta? Acum Fiul Omului va fi proslăvit; şi Dumnezeu va fi onorat în el.8
JUDECATA ŞI CRUCEA

Nu aveţi nici o putere asupra mea dacă nu vă este dată de sus.1
De  ce mă încercaţi punându-mi aceste întrebări? Ar trebui să-i întrebaţi pe aceia care m-au ascultat. Ei ştiu foarte bine lucrurile pe care le-am spus. Eu nu mi-am răspândit mesajul în taină, ci am vorbit deschis, ca lumea să audă. Am dat învăţătură în mod public în lucrurile de închinare şi în curţile templului unde se adunau urmaşii mei.

Dacă ceea ce am spus încalcă legile voastre, atunci dovediţi-mi acest lucru. Dar dacă am spus adevărul, atunci de ce mă loviţi?2
Împărăţia mea nu este din lumea aceasta. Dacă ar fi din lumea aceasta, urmaşii mei ar fi luat armele să o apere, ca eu să nu ajung în mâinile voastre. Dar împărăţia mea nu este una pământească.

Totuşi aţi avut dreptate când m-aţi acuzat că sunt împărat. De aceea m-am născut, şi de aceea am venit în lume: ca să fiu o mărturie pentru adevăr. Toţi cei care iubesc adevărul recunosc mesajul meu.3
Acum prinţul lumii acesteia se va aşeza pe tronul său;  şi când mă voi înălţa la cer îi voi atrage la mine pe toţi oamenii.4
De aceea mă iubeşte Tatăl meu; pentru că îmi dau viaţa pentru ca s-o iau din nou. Nici un om nu mi-o poate lua; pentru că o dau de bunăvoie. Eu am puterea s-o dau; şi am puterea s-o iau înapoi. Tatăl mi-a dat această putere şi acest drept.5
Tată, iartă-i; pentru că ei nu ştiu ce fac.6
Eloi, Eloi, lama sabachthani!(
DUPĂ ÎNVIRERE

Nepricepuţilor şi reticenţi în a crede tot ceea ce au vorbit profeţii! Nu trebuia ca Christosul să sufere toate acestea şi apoi să intre în gloria sa? Nu fiţi necredincioşi, ci credeţi!1
Vă spuneam, când eram în mijlocul vostru, că tot ce să-a scris în legea lui Moise, profeţi sau psalmi cu privire la mine trebuie să se împlinească: că Christosul trebuie să sufere şi să învie din morţi a treia zi; şi pocăinţa şi iertarea păcatelor vor fi propovăduite în numele lui printre neamuri, începând din Ierusalim.2
Ştiu de unde am venit şi ştiu unde voi merge. Voi nu puteţi spune de unde am venit ori încotro voi merge. Voi sunteţi de pe pământ. Eu sunt de sus. Voi sunteţi din lumea aceasta. Eu nu sunt din lumea aceasta.3
Nimeni nu să-a ridicat la cer, decât cel care a coborât din cer, Fiul lui Dumnezeu care este în ceruri. Mergeţi, spuneţi fraţilor mei că mă voi urca la Tatăl meu şi la Tatăl vostru; la Dumnezeul meu şi Dumnezeul vostru.4
Atunci de ce vă tulburaţi şi permiteţi îndoielii să-şi facă loc în minţile voastre? Fiţi cu pace. Priviţi mâinile şi picioarele mele. Atingeţi-mă, şi mărturisiţi învierea mea; pentru că un duh nu are carne şi oase precum am eu. Pentru că m-aţi văzut, credeţi. Mai binecuvântaţi sunt aceia care nu m-au văzut şi cred.5
Peste puţină vreme lumea nu mă vă mai vedea; dar prezenţa mea va rămâne cu voi; pentru că eu trăiesc, şi voi veţi trăi.6
ÎNTOTDEAUNA

Cum m-a trimis Tatăl pe mine, aşa vă trimit şi eu pe voi.1
Mergeţi aşadar şi învăţaţi pe toate neamurile, botezându-i în numele Tatălui şi al Fiului şi al Duhului Sfânt. Mergeţi în toată lumea şi proclamaţi vestea aceasta bună tuturor oamenilor. Cei care cred şi sunt botezaţi vor afla mântuirea; dar cei care nu cred voi fi pierduţi.2
Amintiţi-vă promisiunea Tatălui, pe care aţi auzit-o de la mine; căci Ioan Botezătorul a botezat în apă pe cei care l-au urmat, dar voi veţi fi botezaţi cu Duhul Sfînt.3
Veţi primi putere proaspătă când va veni Duhul Sfânt la voi; şi îmi veţi fi martori începând de aici, din Ierusalim, şi Iudeea şi Samaria, până la marginile lumii. Primiţi Duhul Sfînt.4
Învăţaţi-i pe oameni toate lucrurile pe care vi le-am arătat; şi amintiţi-vă…eu sunt cu voi întotdeauna, chiar până la sfârşitul lumii.5

( Dumnezeul meu, Dumnezeul meu, de ce m-ai părăsit?

































































































































































































































































































































































































































































































































































































































































































































































